Pejuang Palestin dibunuh tentera Israel di Tebing Barat

JENIN, 10 April- Tentera Israel bertindak membunuh seorang pejuang Palestin di Tebing Barat, semalam ketika serbuan di kawasan kediaman seorang penembak yang melancarkan serangan bersenjata di Tel Aviv.Ketegangan Israel-Palestin memuncak menjelang Ramadan dengan kedua-dua pihak memberi amaran sehingga meragut banyak nyawa sejak kejadian berkenaan.Menurut Kementerian Kesihatan Palestin, seramai 13 individu cedera dalam insiden berbalas tembakan di bandar Jenin, semalam.Gerakan Jihad Islam Palestin juga mendakwa, individu terbunuh adalah sebahagian anggotanya.Bagaimanapun, tentera Israel pula mendakwa, anggotanya sedang menjalankan operasi cegah keganasan di kawasan itu dan berbalas tembakan dengan penembak Palestin.

(Jenin dianggap kubu kuat pejuang Palestin/ AFP)

Penduduk memaklumkan, tentera Israel mengepung kediaman seorang lelaki yang melepaskan tembakan selain membunuh tiga rakyat Israel di sebuah bar di Tel Aviv, Khamis lalu.Lelaki itu maut ditembak beberapa jam kemudian selepas bertempur dengan pasukan keselamatan Israel.Semalam, Kementerian Pertahanan Israel mengumumkan beberapa siri sekatan di Jenin, antaranya menyekat laluan utama menuju ke Israel.Bagaimanapun, solat tarawih pada Jumaat lalu berlangsung dengan tenang di sebalik ketegangan.Insiden tembakan Khamis lalu menjadikan angka korban akibat beberapa serangan oleh orang Arab dan Palestin sepanjang bulan lalu meningkat kepada 14 orang iaitu peningkatan paling ketara sejak beberapa tahun kebelakangan ini yang disifatkan pemimpin Israel sebagai 'gelombang baharu keganasan'.Lebih 20 rakyat Palestin, dengan kebanyakannya pejuang jihad dibunuh oleh tentera Israel sejak Januari lalu, manakala rakyat Palestin di Tebing Barat melaporkan peningkatan keganasan oleh penduduk Israel di situ. -REUTERS


Konflik Russia-Ukraine terus berlarutan, saling tudung menuduh

UKRAINE, 10 April - Russia dan Ukraine saling tuduh menuduh antara satu sama lain mengenai serangan terhadap sebuah stesen keretapi di Kramatorsk, Donetsk pada Jumaat selepas konflik antara kedua-dua negara berlanjutan.Pihak berkuasa Donetsk memaklumkan, sekurang-kurangnya 52 orang termasuk empat kanak-kanak terbunuh dalam serangan roket terhadap stesen berkenaan. Presiden Ukraine Volodymyr Zelensky, menuduh pertahanan Rusian melancarkan serangan berkenaan. Penasihat Presiden Alexei Arestovich mendakwa, peluru berpandu yang ditemukan berhampiran stesen tersebut adalah senjata milik Rusia.Dakwaan itu bagaimanapun dinafikan Kementerian Pertahanan Rusia menerusi satu kenyataan. Kenyataan itu menyebut, analisis yang dijalankan menunjukkan, peluru berpandu itu dilancar dari barat daya Kramatorsk. Manakala, Batalion brigade Ukraine yang dilengkapi sistem peluru berpandu Tochka-U berada 45 kilometer dari kawasan tersebut. Mengenai rundingan, Menteri Luar Sergei Lavrov berkata, walaupun rundingan dengan Ukraine tidak mudah untuk mencapai kemajuan pihak Rusia akan memastikan semua matlamat dicapai menerusi proses tersebut. Senarai negara yang akan menyediakan jaminan keselamatan buat Ukraine juga sedang dibincangkan. Penasihat Ketua pejabat Presiden Ukraine Mykhailo Podoliak berkata, walaupun insiden di Bucha menjejaskan atmosfera rundingan Russia-Ukraine, pasukan kerja kedua-dua pihak mengenai diplomasi, ketenteraan dan hal ehwal perundangan terus berunding secara dalam talian. Delegasi daripada kedua-dua pihak sedang mengusahakan teks jaminan keselamatan kepada Ukraine, bertujuan menamatkan perang secepat mungkin.

(Boris Johnson dalam sidang media bersama Presiden Ukraine, Volodymyr Zelenskiysemasa lawatan mengejutnya ke Kyiv)

Dalam pada itu, Perdana Menteri Britain Boris Johnson menyifatkan, tindakan Presiden Russia Vladimir Putin di Bucha dan Irpin sebagai jenayah perang. Lawatan Johnson itu adalah lawatan terbaharu pemimpin luar ke Kyiv selepas tentera Russia berundur daripada kawasan utama di utara ibu kota Ukraine, lebih seminggu lalu. Johnson turut menawarkan bantuan kewangan dan ketenteraan yang baharu. Dalam masa sama Johnson memaklumkan, negara-negara yang menyokong Ukraine akan terus memperketat sekatan ekonomi terhadap Moscow.Kaedah sekatan termasuk menafikan penggunaan hidrokarbon Russia. Zelenskiy menerusi saluran Telegram, menyifatkan Johnson sebagai pemimpin yang mempunyai prinsip terhadap pencerobohan Rusia. Antara lain, menguatkuasakan sekatan terhadap Rusia dan menyediakan sokongan pertahanan kepada Ukraine.


Nuklear Iran: Tehran bertegas guna hak perkaya industri

DUBAI, 10 April - Presiden Iran, Ebrahim Raisi bertegas mempertahankan hak Tehran untuk membangunkan tenaga nuklear bagi tujuan keamanan. Ujar beliau lagi, ia harus dihormati dan diterima semua pihak yang terlibat dalam perbincangan bagi memulihkan perjanjian nuklear 2015.Dalam ucapan sempena Hari Teknologi Nuklear Iran, Raisi berkata keputusan Iran tidak akan berubah dalam usaha memperkaya industri nuklear negara itu."Untuk kesekian kalinya, mesej kami dari Tehran ke Vienna adalah sama. Ia adalah hak kami. Hak rakyat Iran," katanya.

(Presiden Iran, Ebrahim Raisi / Foto REUTERS)

Rundingan antara negara itu dengan Amerika Syarikat terhenti selama 11 bulan setelah kedua pihak gagal mencapai kata sepakat berhubung isu terbabitAntara tawaran negara Uncle Sam itu adalah mengeluarkan Kor Pengawal Revolusi Islam (IRGC) Iran daripada senarai hitam pertubuhan pengganas asing (FTO) sebagai balasan kepada jaminan Iran mengecilkan skop pembangunan industri nuklearnya.- Reuters


Pencawang runtuh, Nigeria bergelap

ABUJA, 10 April - Beberapa bandar di Nigeria termasuk ibu negara Abuja bergelap apabila beberapa pencawang utama runtuh.Jurucakap kepada syarikat pengagihan elektrik Kaduna, Abdulazeez Abdullahi dalam satu kenyataan memberitahu, pihaknya kesal dan bertanggungjawab dengan kejadian tersebut."Kami di Kaduna elektrik dengan rasa kesal memaklumkan bahawa gangguan semasa yang dialami adalah akibat runtuhan beberapa pencawang di grid nasional dan ia sedang dibaik pulih pada masa sama ketika kenyataan ini dikeluarkan," katanya dalam kenyataan.

Menurut laporan, kejadian pukul 6:30 petang itu disebabkan struktur pada kerangka yang sudah usang.Ia kejadian kelima tahun ini mengakibatkan gangguan berpanjangan di beberapa bahagian dalam negara.Antara yang terjejas termasuk Bauchi, Benue, Gombe dan Plateau. - AFP


Tembakan di Tel Aviv, Israel bunuh pemuda disyaki terlibat

JENIN, 10 April – Tentera Israel bertindak membunuh seorang rakyat Palestin kerana disyaki terlibat dalam serangan tembakan yang mengorbankan tiga penduduk Yahudi di sebuah bar di Tel Aviv.Menurut sumber, tentera Yahudi telah menjejaki pemuda tersebut dan mengepung kediamannya sebelum berlaku kejadian tembak menembak antara kedua pihak.

Turut cedera beberapa orang rakan yang berada di kawasan berhampiran kediaman pemuda tersebut.Ketegangan antara Israel-Palestin memuncak setiap kali menjelang bulan Ramadan.Antara provokasi yang dilakukan tentera haram Yahudi termasuk melarang umat Islam Palestin memasuki perkarangan Masjid Al Aqsa bagi mengerjakan sembahyang sunat tarawih yang dianggap sebagai punca kejadian tembakan di bar tempoh hari. - REUTERS


Krisis ekonomi Sri Lanka, rakyat berhimpun gesa Rajapaksa letak jawatan

COLOMBO, 10 April - Ribuan penunjuk perasaan berhimpun dekat bangunan pentadbiran menempatkan pejabat presiden di Colombo, menuntut peletakan jawatan Presiden Gotabaya Rajapaksa.Ia susulan krisis ekonomi Sri Lanka yang semakin memburuk diikuti kekurangan bekalan barangan keperluan termasuk bahan api dan ubat-ubatan.

Menteri Kewangan, Ali Sabry memberitahu, negara dengan kepadatan 22 juta penduduk itu memerlukan sekurang-kurangnya US$3 bilion dana IMF bagi memulihkan keadaan."Keutamaan kami kini adalah untuk memulihkan kembali keperluan asas seperti makanan dan bahan api bagi menjana semula bekalan elektrik yang menjadi sebab kebangkitan rakyat," katanya.Menurut penganalisis J.P. Morgan, anggaran hutang kasar Sri Lanka bakal mencecah US$7 bilion tahun ini, dengan defisit akaun semasa sekitar US$3 bilion termasuk sejumlah US$12.6 bilion dalam bentuk bon yang tertunggak.Kerajaan Presiden Gotabaya Rajapaksa kian mendapat tekanan daripada rakyat sehingga memaksa beliau mengeluarkan perintah darurat beberapa hari lalu yang hanya bertahan kurang 24 jam.Protes anti-kerajaan juga telah merebak ke seluruh pelusuk pulau itu dengan sekurang-kurangnya satu kejadian keganasan berlaku di ibu negara Colombo. - REUTERS


PBB kecam serangan Rusia ke atas stesen kereta api Kramatorsk

ANKARA, 9 April- Pertubuhan Bangsa-Bangsa Bersatu (PBB) pada Jumaat mengecam serangan maut Rusia ke atas stesen kereta api di Kramatorsk timur Ukraine."Serangan di stesen kereta api Kramatorsk di timur Ukraine hari ini, yang membunuh dan mencederakan ramai orang awam yang menunggu untuk dipindahkan, termasuk ramai wanita, kanak-kanak dan warga tua, selain serangan terhadap orang awam dan infrastruktur awam adalah tidak boleh diterima sama sekali," kata jurucakap kepada Ketua PBB Antonio Guterres, Stephane Dujarric dalam satu kenyataan.Serangan itu, katanya, adalah "pencabulan besar terhadap undang-undang kemanusiaan antarabangsa dan undang-undang hak asasi manusia antarabangsa" dan pelakunya mesti "bertanggungjawab.""Setiausaha Agung mengingatkan semua pihak tentang kewajipan mereka di bawah undang-undang antarabangsa untuk melindungi orang awam dan keperluan mendesak untuk menyokong gencatan senjata kemanusiaan, bagi membolehkan pemindahan selamat dan akses kemanusiaan kepada penduduk yang terperangkap dalam konflik," lapor Agensi Anadolu memetik kenyataan itu. Ia mengulangi gesaan ketua PBB kepada semua pihak untuk "menamatkan segera kekejaman perang."Tabung Kanak-Kanak Pertubuhan Bangsa-Bangsa Bersatu (UNICEF) turut mengutuk serangan itu.“Kami mengutuk sekeras-kerasnya serangan hari ini di stesen kereta api di Kramatorsk, Ukraine,” kata Wakil UNICEF Ukraine, Murat Sahin."Kami belum mengetahu jumlah kanak-kanak yang terbunuh dan cedera dalam serangan itu, tetapi kami khuatir akibatnya lebih teruk lagi."Sahin berkata stesen kereta api itu menjadi laluan keluar utama untuk beribu-ribu keluarga yang berpindah dari wilayah Donetsk yang musnah teruk akibat perang, ke kawasan yang agak selamat di Ukraine."Awal hari ini, UNICEF telah menghantar kit perubatan dan bekalan kecemasan di Kramatorsk," katanya."Ketika serangan berlaku, Pasukan UNICEF sedang menghantar bekalan menyelamatkan nyawa ke jabatan kesihatan wilayah, satu kilometer dari stesen kereta api itu."Sekurang-kurangnya 50 orang, termasuk lima kanak-kanak, terbunuh pada Jumaat dalam serangan Rusia di stesen kereta api itu, kata pihak berkuasa.Bagi Presiden Ukraine, Volodymyr Zelenskyy serangan itu ibarat "kejahatan tanpa had," dan berkata tentera Rusia menyerang stesen itu dengan peluru berpandu Tochka-U.Kremlin bagaimanapun menafikan laporan Ukraine mengenai serangan udara Rusia ke atas stesen itu. Kementerian Pertahanan Rusia berkata dakwaan oleh Kyiv adalah provokasi dan "sama sekali tidak menunjukkan realiti sebenar."- AFP


Zelensky mahu “tindak balas lebih tegas” terhadap Rusia

KRAMATORSK, 9 April- Presiden Ukraine, Volodymyr Zelensky mahu pemimpin dunia bertindak balas lebih tegas susulan serangan peluru berpandu Rusia di stesen kereta api timur Ukraine, membunuh 52 orang.

Kalangan yang terbunuh termasuk lima kanak-kanak.

Stesen kereta api itu menjadi lokasi penduduk berkumpul untuk melarikan diri bagi mengelak menjadi mangsa peperangan.

“Ini satu lagi jenayah perang dilakukan Rusia dan setiap orang yang terlibat harus bertanggungjawab,” kata Zelensky menerusi mesej video, merujuk serangan udara pada Jumaat.

“Kuasa dunia memang sudah mengecam serangan Rusia di Kramatorsk. Kami berharap tindak balas lebih tegas atas jenayah perang itu,” tambahnya.

Dalam serangan di wilayah Donetsk itu Presiden Amerika Syarikat, Joe Biden menuduh Rusia bersembunyi disebalik serangan kejam itu manakala Perancis menyifatkan sebagai “jenayah kemanusiaan.”

(Mayat mangsa serangan selepas stesen kereta api di Kramatorsk wilayah Donbass di bom pada 8 April 2022/AFP)

Sumber kerajaan di wilayah itu memaklumkan, serangan menyebabkan sekurang-kurangnya 52 orang terbunuh termasuk lima kanak-kanak.

Zelensky pula melaporkan 300 orang cedera dalam serangan itu yang disifatkannya sebagai “kejahatan tiada had.”

Katanya, serangan udara itu telah dilaporkan di Rusia sebelum peluru berpandu itu mengenai sasaran dan meminta lebih banyak bekalan senjata untuk menentang pencerobohan Moscow.

“Saya pasti kemenangan Ukraine akan tiba dan saya akan melakukan apa sahaja untuk menghentikan serangan, tambak Zelensky.

Wartawan AFP melaporkan, ada melihat sekurang-kurangnya 30 mayat dibungkus plastik di stesen kereta api berkenaan. -AFP


Serangan ke atas stesen kereta api Ukraine 'tidak boleh diterima' - PBB

ANKARA, 9 April - Pertubuhan Bangsa-Bangsa Bersatu (PBB) pada Jumaat mengecam serangan maut Rusia ke atas stesen kereta api di Kramatorsk timur Ukraine."Serangan di stesen kereta api Kramatorsk di timur Ukraine hari ini, yang membunuh dan mencederakan ramai orang awam yang menunggu untuk dipindahkan, termasuk ramai wanita, kanak-kanak dan warga tua, selain serangan terhadap orang awam dan infrastruktur awam adalah tidak boleh diterima sama sekali," kata jurucakap kepada Ketua PBB Antonio Guterres, Stephane Dujarric dalam satu kenyataan.

(Sekurang-kurangnya 50 orang, termasuk lima kanak-kanak, terbunuh pada Jumaat dalam serangan Rusia di stesen kereta api itu/REUTERS)

Serangan itu, katanya, adalah "pencabulan besar terhadap undang-undang kemanusiaan antarabangsa dan undang-undang hak asasi manusia antarabangsa" dan pelakunya mesti "bertanggungjawab.""Setiausaha Agung mengingatkan semua pihak tentang kewajipan mereka di bawah undang-undang antarabangsa untuk melindungi orang awam dan keperluan mendesak untuk menyokong gencatan senjata kemanusiaan, bagi membolehkan pemindahan selamat dan akses kemanusiaan kepada penduduk yang terperangkap dalam konflik," lapor Agensi Anadolu memetik kenyataan itu. Ia mengulangi gesaan ketua PBB kepada semua pihak untuk "menamatkan segera kekejaman perang."Tabung Kanak-Kanak Pertubuhan Bangsa-Bangsa Bersatu (UNICEF) turut mengutuk serangan itu.“Kami mengutuk sekeras-kerasnya serangan hari ini di stesen kereta api di Kramatorsk, Ukraine,” kata Wakil UNICEF Ukraine, Murat Sahin."Kami belum mengetahu jumlah kanak-kanak yang terbunuh dan cedera dalam serangan itu, tetapi kami khuatir akibatnya lebih teruk lagi."Sahin berkata stesen kereta api itu menjadi laluan keluar utama untuk beribu-ribu keluarga yang berpindah dari wilayah Donetsk yang musnah teruk akibat perang, ke kawasan yang agak selamat di Ukraine."Awal hari ini, UNICEF telah menghantar kit perubatan dan bekalan kecemasan di Kramatorsk," katanya."Ketika serangan berlaku, Pasukan UNICEF sedang menghantar bekalan menyelamatkan nyawa ke jabatan kesihatan wilayah, satu kilometer dari stesen kereta api itu."Sekurang-kurangnya 50 orang, termasuk lima kanak-kanak, terbunuh pada Jumaat dalam serangan Rusia di stesen kereta api itu, kata pihak berkuasa.Bagi Presiden Ukraine, Volodymyr Zelenskyy serangan itu ibarat "kejahatan tanpa had," dan berkata tentera Rusia menyerang stesen itu dengan peluru berpandu Tochka-U.Kremlin bagaimanapun menafikan laporan Ukraine mengenai serangan udara Rusia ke atas stesen itu. Kementerian Pertahanan Rusia berkata dakwaan oleh Kyiv adalah provokasi dan "sama sekali tidak menunjukkan realiti sebenar." -BERNAMA.


52 maut akibat serangan peluru berpandu di timur Ukraine

DONETSK, 9 April - Puluhan nyawa terkorban akibat serangan peluru berpandu terhadap sebuah stesen kereta api di timur Ukraine.Kejadian berlaku ketika orang awam berusaha menyelamatkan diri kerana bimbang dengan kemungkinan serangan terbaharu Rusia di bandar raya tersebut.Pemimpin dunia turut mengutuk sekeras-kerasnya serangan yang berlaku di Kramatorsk yang juga pusat bandar Donetsk itu.Presiden Amerika Syarikat (AS), Joe Biden menuduh Rusia sebagai dalang kekejaman itu manakala Perancis menyifatkannya sebagai jenayah terhadap kemanusiaan.Pihak berkuasa wilayah Kramatorsk berkata sekurang-kurangnya 52 individu termasuk lima kanak-kanak terbunuh akibat serangan tersebut.

(Antara mangsa yang terkorban dalam serangan peluru berpandu terhadap sebuah stesen kereta api di Kramatorsk)

Manakala Presiden Ukraine, Volodymyr Zelensky melaporkan sejumlah 300 orang tercedera dan menyifatkan serangan itu sebagai kejahatan tanpa batasan.Beliau mendakwa pengeboman itu sudah dilaporkan di Rusia sebelum peluru berpandu mengenai sasaran dan menggesa tindak balas tegas global terhadap jenayah perang berkenaan serta lebih banyak senjata untuk membalas serangan Moscow.Wartawan AFP melihat sekurang-kurangnya 30 mayat yang ditutup dengan plastik serta sisa peluru di stesen berkenaan.Bahagian tubuh badan, serpihan kaca dan bagasi yang ditinggalkan berselerakan di seluruh stesen kereta api itu. - AFP


Arab Saudi: 1 Juta jemaah haji dibenarkan tahun ini

RIYADH 9 April - Kerajaan Arab Saudi mengumumkan membenarkan sejuta jemaah haji dari dalam dan luar negara untuk melakukan ibadah itu tahun ini.Kementerian Haji dan Umrah Arab Saudi turut memaklumkan bahawa ibadah tahunan umat Islam ke Makkah tahun ini, adalah untuk mereka yang berumur bawah umur 65 tahun dan mereka hendaklah sudah divaksin sepenuhnya.Kementerian itu juga berkata, jemaah haji dari luar negara juga diwajibkan menunjukkan ujian PCR COVID-19 negatif dan langkah berjaga-jaga kesihatan akan dipatuhi.

“Kementerian telah membenarkan sejuta Jemaah haji, sama ada warga asing atau tempatan untuk menunaikan haji pada tahun ini,” kata kenyataan itu.

Sebelum pandemik COVID-19 menular, pada 2019 kementerian itu membenarkan kira-kira 2.5 juta jemaah menunaikan ibadah yang dituntut bagi orang Islam yang berkemampuan.

Ketika pandemik pada 2020, Arab Saudi hanya membenarkan seribu jemaah menunaikan ibadah itu dan pada tahun lalu sebanyak 60,000 jemaah dengan syarat telah menerima dos lengkap vaksin COVID-19.

"Kerajaan Arab Saudi mahu memastikan keselamatan para jemaah haji dan pada masa sama memastikan jumlah maksimum jemaah di seluruh dunia boleh menunaikan ibadah haji", kata kenyataan itu. -AFP


Jepun akan usir diplomat dan pegawai Rusia

TOKYO, 8 April - Jepun akan mengusir lapan diplomat dan pegawai Rusia dari negara itu.Ia susulan tindakan Moscow di Ukraine yang dianggap tidak wajar dan mencabuli undang-undang antarabangsa.Jurucakap Kementerian Luar Jepun, Hikariko Ono berkata mereka yang diusir terdiri daripada diplomat dari Kedutaan Rusia di Jepun serta pegawai di Pejabat Perwakilan Perdagangan Persekutuan Rusia.Duta Rusia ke Tokyo, Mikhail Yurievich Galuzin telah dimaklumkan mengenai keputusan itu dalam mesyuarat dengan Naib Menteri Luar Jepun, Takeo Mori.Sementara itu, Perdana Menteri Jepun, Fumio Kishida mengumumkan sekatan baharu terhadap Rusia.

Ini termasuk pengharaman import arang batu dari negara berkenaan."Kami akan mendapatkan alternatif lain dan mengurangkan import secara beransur-ansur bagi mengurangkan pergantungan tenaga dari Rusia", kata Kishida pada sidang akhbar.Kishida turut menyelar Moscow kerana melanggar undang-undang antarabangsa di Ukraine.-AFP


Thailand mansuh saringan COVID-19,  rancakkan sektor pelancongan

BANGKOK, 9 April - Thailand bercadang membatalkan ujian saringan RT-PCR yang diwajibkan ke atas ketibaan antarabangsa, bermula Mei, dalam usaha negara ini untuk memulihkan industri pelancongan.Jurucakap Pusat Pentadbiran Situasi COVID-19 (CCSA), Dr Taweesin Visanuyothin, berkata di bawah cadangan itu, pengembara yang sudah menerima vaksin COVID-19, tidak lagi perlu menjalani saringan RT-PCT dan menempah hotel yang ditetapkan pihak berkuasa.Bagaimanapun, katanya, pelancong perlu melakukan ujian antigen kendiri di lapangan terbang.

Pada masa ini, di bawah program 'Test & Go' tanpa kuarantin, pengembara perlu menempah hotel yang ditetapkan lebih awal, serta melakukan saringan RT-PCR pada hari pertama ketibaan dan ujian ATK pada hari kelima.Sementara itu, Perdana Menteri, Prayuth Chan o-cha, berkata mulai Mei juga kerajaan akan melonggarkan lagi sekatan perjalanan, bagi ketibaan pelancong yang menggunakan laluan darat dan udara.-BERNAMA


5,000 orang awam terbunuh di Mariupol - Pihak berkuasa pro-Rusia

(Imej satelit Maxar menunjukkan kebakaran dan kerosakan bangunan di Mariupol/AFP)

MOSCOW, 8 April - Kira-kira 5,000 orang awam terbunuh di bandar Mariupol, Ukraine, yang dikepong tentera Rusia.Kenyataan itu dikeluarkan Datuk Bandar, Konstantin Ivashchenko."Kira-kira 60 hingga 70% rumah musnah atau musnah sebahagian," katanya kepada berita rasmi TASS seperti dilaporkan AFP.Beliau menyebut, 25,000 penduduk lagi meninggalkan bandar di tenggara negara itu.

(Pemandangan teater drama yang musnah terbakar dibom tentera Rusia/AFP)

Ivashchenko sebelum ini dinamakan Datuk Bandar baharu Mariupol pro-Rusia oleh Ketua Republik Rakyat Donetsk (DPR), Denis Pushilin pada Rabu.Pihak berkuasa Ukraine juga mendakwa sebanyak 5,000 orang maut di Mariupol dan menganggarkan terdapat puluhan ribu orang awam terkorban di bandar yang dikatakan musnah 90% itu.Tentera Rusia telah mengepung bandar berkenaan selama beberapa minggu, namun terpaksa berdepan tentangan sengit Ukraine.-AFP


10 maut akibat banjir di barat laut Colombia

BOGOTA, 8 April - Hujan lebat dan banjir telah mengorbankan sekurang-kurangnya 10 orang di kem perlombongan di pergunungan barat laut Colombia.Pihak berkuasa menyatakan terdapat beberapa orang lagi dilaporkan hilang dan banyak kemusnahan berlaku.Datuk Bandar Hector Orrego berkata, banjir di lombong El Porvenir wilayah Antioquia mengejutkan sekumpuan pelombong ketika mereka sedang menikmati makan malam pada petang Rabu.Ia telah memusnahkan sebahagian daripada kem perlombongan serta loji.Unit Pengurusan Risiko Bencana Negara menyatakan terdapat 10 kematian, tujuh masih hilang dan 10 lagi tercedera.

(10 terkorban, tujuh hilang dan 10 cedera)

Sejumlah 20 keluarga telah dipindahkan dari bandar berdekatan akibat risiko berlakunya banjir lagi dengan banyak sungai mungkin melimpah di kawasan itu.Beberapa buah jalan raya juga tidak dapat dilalui akibat tanah runtuh.Musim hujan ketika ini telah meyebabkan 17 orang terbunuh akibat banjir di Antioquia.Di bandar Barbosa, seorang wanita maut dalam kejadian tanah runtuh yang disebabkan oleh hujan lebat.Dalam bulan Februari, 14 orang maut dan 34 cedera akibat tanah tuntuh yang disebabkan oleh hujan lebat di wilayah Risaralda.


WHO sahkan lebih 100 serangan terhadap kemudahan kesihatan di Ukraine

LVIV, 8 April - Pertubuhan Kesihatan Sedunia (WHO) mengesahkan lebih 100 serangan disasarkan kepada kemudahan kesihatan di Ukraine. Ketua Pengarahnya, Tedros Adhanom Ghebreyesus berkata pihaknya mengenal pasti 103 serangan mengenai pusat penjagaan kesihatan yang mengorbankan 73 nyawa dan 51 cedera. Ia termasuk pekerja kesihatan dan pesakit. Daripada jumlah itu, 89 serangan mengenai kemudahan kesihatan dan bakinya, kenderaan kesihatan termasuk ambulans.

“Kami sangat marah kerana serangan terhadap penjagaan kesihatan berterusan. Serangan terhadap penjagaan kesihatan adalah melanggar undang-undang kemanusiaan antarabangsa," kata Dr Tedros Adhanom Ghebreyesus, pada sidang akhbar.Katanya, serangan terhadap kesihatan tersebut menjangkau hampir 42 hari sejak pencerobohan Rusia ke atas Ukraine bermula. Kesan keganasan tersebut bukan sahaja serta merta, iaitu dalam jumlah kematian dan kecederaan tetapi juga untuk jangka panjang bagi sistem penjagaan kesihatan Ukraine. "Ia merupakan tamparan hebat kepada usaha negara untuk memulakan pembaharuan kesihatan dan mencapai liputan kesihatan sejagat, matlamat yang telah mencapai kemajuan ketara sebelum perang meletus," katanya.-AFP


Rusia digantung daripada Majlis Hak Asasi Manusia PBB

NEW YORK, 8 April - Perhimpunan Agung Pertubuhan Bangsa-Bangsa Bersatu (PBB) menggantung keanggotaan Rusia daripada Majlis Hak Asasi Manusia PBB.Ia akibat laporan "pelanggaran dan penyalahgunaan hak asasi manusia yang kejam dan sistematik" oleh tentera Rusia di Ukraine.Desakan yang diketuai oleh Amerika Syarikat memperoleh 93 undi menyokong, manakala 24 negara mengundi tidak menyokong dan 58 negara berkecuali.Dua pertiga ahli mengundi dengan ketidakhadiran tidak dikira, diperlukan untuk menggantung Rusia daripada 47 anggota majlis.Penggantungan jarang berlaku, Libya digantung pada tahun 2011 kerana keganasan terhadap penunjuk perasaan oleh tentera yang setia kepada pemimpin ketika itu Muammar Gaddafi.Keputusan yang dibuat oleh 193 ahli Perhimpunan Agung menyatakan kebimbangan yang tinggi terhadap krisis hak asasi manusia dan kemanusian yang sedang berlaku di Ukraine, terutamanya laporan mengenai pencabulan hak asasi oleh Rusia.

(Rusia nafi serang orang awam di Ukraine/Foto Fail)

Rusia memberi amaran terhadap negara yang mengundi menyokong atau berkecuali akan dilihat sebagai "isyarat tidak mesra" dengan akibat kepada hubungan dua hala.Rusia kini berada ditahun kedua daripada tempoh tiga tahun di Majlis Hak Asasi Manusia yang berpengkalan di Geneva.Moscow merupakan antara ahli yang paling banyak bersuara dan penggantungan menghalangnya daripada bersuara dan mengundi namun diplomatnya masih boleh menghadiri perbahasan.Bulan lalu, majlis itu membuka siasatan terhadap tuduhan pencabulan hak asasi manusia termasuk kemungkinan jenayah perang di Ukraine.Rusia menafikan menyerang orang awam di Ukraine.Duta besar Rusia ke PBB Vassily Nebenzia berkata, walaupun Bucha berada dalam kawalan Rusia, tiada seorang orang awam yang mengalami sebarang bentuk keganasan. -REUTERS


Serangan peluru berpandu di Bandar Erbil, utara Iraq

BAGHDAD, 8 April - Tiga peluru berpandu jatuh berhampiran kilang minyak di bandar Erbil utara Iraq, lokasi dikuasai puak Kurdish. Dalam satu laporan, ia dipercayai dilancarkan dari wilayah Nineveh menyasarkan penempatan yang majoriti didiami rakyat Amerika Syarikat (AS) dan sekutu.

Menurut sumber, kilang penapisan tersebut dimiliki ahli perniagaan Kurdish Iraq, Baz Karim Barzanji, Ketua Pegawai Eksekutif syarikat tenaga domestik utama bernama KAR Group.Bulan lalu kediaman beliau turut menjadi sasaran namun tiada kemalangan jiwa dilaporkan.Iran sering menyerang kota Erbil dengan puluhan peluru berpandu balistik dalam siri serangan yang belum pernah berlaku di ibu kota wilayah autonomi Kurdish Iraq itu. -AP


Sydney dilanda banjir

SYDNEY, 8 April - Hujan lebat di Sydney menyebabkan berlakunya banjir.Malah ribuan penduduk di bahagian selatan dan barat daya bandar berkenaan terjejas selepas air sungai melimpah.Menurut Timbalan Pesuruhjaya Pertkhidmatan Kecemasan New South Wales-NSW, Daniel Austin, pihaknya mendapati taburan hujan yang lebat itu boleh menyebabkan banjir besar.Amaran banjir telah dikeluarkan di beberapa kawasan di Sydney.Manakala penduduk di kawasan lain diminta bersedia menghadapi sebarang kemungkinan banjir kilat.

(Penduduk Sydney diminta berjaga-jaga susulan banjir/FOTO FAIL)

Untuk itu penduduk telah diminta berjaga-jaga dengan perkembangan berkenaan.Menurut penduduk dia menyaksikan air sungai naik secara mendadak.Pihak kecemasan NSW turut menerima lebih 680 panggilan yang meminta bantuan.Sebahagian besar kawasan pesisir timur Australia tidak menerima hujan sejak beberapa bulan malah penduduk baru sahaja pulih akibat banjir yang berlaku pada Mac lepas.Keadaan cuaca yang tidak menentu akibat perubahan iklim telah membangkitkan pelbagai persoalan berhubung tahap persediaan Australia dalam mendepani bencana alam.- AP


Azerbaijan - Armenia sedia berunding akhiri konflik wilayah

BRUSSELS, 7 April- Azerbaijan dan Armenia kini bersedia untuk mengadakan rundingan damai selepas pertelingkahan memuncak berhubung konflik wilayah Nagorno-Karabakh pada 2020.Perkembangan terbaharu itu susulan Perdana Menteri Armenia, Nikol Pashinyan dan Presiden Azerbaijan, Ilham Aliyev mengadakan pertemuan di Brussels pada Rabu.Pertemuan berkenaan dikendalikan Presiden Majlis Kesatuan Eropah, Charles Michel.Ia juga berlaku selepas Azerbaijan menawan perkampungan stratgeik di Karabakh yang merupakan kawasan di bawah kawalan pasukan pengaman Rusia pada 25 Mac.Menerusi mesyuarat berkenaan kedua-dua pemimpin itu mengarahkan Menteri Luar masing-maisng untuk menyediakan kertas kerja ke arah rundingan berkenaan.Menurut Michel banyak kemajuan dicapai selepas pertemuan selama lima jam dengan Presiden Azerbaijan dan Perdana Menteri Armenia.

"Para pemimpin juga bersetuju menubuhkan jawatankuasa bersama dan mengekalkan saluran komunikasi,"Kesatuan Eropah untuk meningkatkan kerjasama dengan Armenia dan Azerbaijan bagi membendung ketegangan di Caucasus Selatan dan menjamin keselamatan, kestabilan, serta wilayah yang aman dan makmur," jelas Michel.Hubungan antara kedua-dua negara bekas Soviet itu tegang sejak 1991, apabila tentera Armenia menduduki Nagorno-Karabakh, juga dikenali sebagai Upper Karabakh, sebuah wilayah yang diiktiraf di peringkat antarabangsa sebagai sebahagian daripada Azerbaijan.Situasi bertambah tegang pada September 2020 menyaksikan Azerbaijan membebaskan beberapa bandar dan lebih 300 penempatan dan kampung yang diduduki Armenia selama hampir 30 tahun. -AFP


China beri amaran keras kepada AS jika teruskan lawatan ke Taiwan

BEIJING, 7 April- China memberi amaran untuk bertindak tegas jika Speaker Dewan Perwakilan Amerika Syarikat, Nancy Pelosi meneruskan hasratnya melawat dan bertemu pemimpin Taiwan.Jurucakap Kementerian Luar, Zhao Lijian berkata, ia bakal mendatangkan implikasi kepada hubungan China- AS.Zhao menambah, tindakan yang bakal diambil bagi mempertahankan keselamatan negara dan integriti negara tembok besar itu."Jika AS berkeras untuk mengambil tindakan sendiri, China akan mengambil langkah tegas sebagai tindak balas bagi mempertahankan keselamatan dan integriti negara ini,"AS akan bertanggungjawab sepenuhnya atas semua akibatnya." tegasnya dalam satu sidang media di Beijing, hari ini.

(Jurucakap Kementerian Luar, Zhao Lijian/ AFP)

Jelasnya, Taiwan masih dianggap sebahagian daripada Tanah Besar China oleh Beijing. Isu berkaitannya terus menjadi berdebatan terutama apabila Washington kerap dilihat berada di belakang Taipei dari segi ketenteraaan dan politik.Meski lawatan ke Taiwan oleh wakil AS itu masih belum dipastikan, media Jepun semakin rancak melaporkan hasrat Pelosi itu selepas dijadualkan melawat Jepun minggu ini. -AFP


Kes perbicaraan pembunuhan Jamal Khashoggi dipindahkan ke Arab Saudi

TURKI, 7 April- Mahkamah Turki memutuskan kes pembunuhan wartawan Jamal Khashoggi dipindahkan ke Arab Saudi.Keputusan berkenaan turut mendapat kecaman sesetngah pihak apabila mendakwa pemindahan kes itu susulan hubungan erat antara Ankara dan Riyadh."Kami memutuskan untuk menghentikan dan menyerahkan kes itu kepada Arab Saudi," jelas Hakim kepada mahkamah.

Keputusan mahkamah itu juga sudah dijangka apabila pasukan pendakwaan minggu lepas memohon 26 suspek dari Arab Saudi di bicarakan di Riyadh.

(Khashoggi menghilangkan diri pada 2 Oktober 2018, selepas memasuki konsulat Saudi di Istanbul/AFP)

Kes Khashoggi dibicarakan di Istanbul setelah wartawan itu dilaporkan hilang selepasa memasuki konsulat Arab Saudi di Turki pada 2 Oktober 2018.Kes itu mendapat liputan meluas media berbulan-bulan yang menuntut keadilan terhadap wartawan yang berpangkalan di Amerika Syarikat itu.Pembunuhan Khashoggi turut memberi tekanan terhadap Putera Mahkota Mohammed bin Salman.Tragedi dikatakan berlaku apabila Khashoggi sering mengkritik putera mahkota berkenaan. -AFP


Beri sokongan kepada Rusia, China diancam negara Barat

WASHINGTON, 7 April- China bakal berdepan tindakan disekatan seperti Rusia sekiranya negara itu terus memberikan sokongan material terhadap Moscow.Timbalan Setiausaha Negara Amerika Syarikat (AS) Wendy Sherman, berkata pihaknya memberi amaran tegas kepada China yang dilihat membantu Rusia setelah menceroboh Ukraine sejak Februari lalu."China sepatutnya faham mengenai sekatan dan kawalan eksport oleh rakan sekutu AS kepada Rusia,"Presiden China, Xi Jinping sepatutnya mengetahui risiko yang bakal diterima sekiranya berterusan menyokong Putin dari segi bantuan material," jelas Sherman kepada Jawatankuasa Hal Ehwal Luar Dewan Rakyat."Kami harap China faham bahawa tindakan itu bukan sahaja dikecam AS bahkan masyarakat dunia," katanya.

(Hubungan baik China-Rusia diuji dengan konflik Ukrine/ AFP)

China dilihat enggan mengutuk tindakan Rusia di Ukraine sebaliknya mengkritik sekatan negara Barat terhadap Moscow.Beijing dan Moscow menjalin hubungan yang rapat dalam tempoh beberapa tahun, termasuk mengumumkan perkongsian tanpa had sejak Februari lalu.Sherman berkata, Beijing menunjukkan konflik dengan beberapa negara lain susulan hubungan akrabnya dengan Rusia.Presiden AS, Joe Biden terdahulu turut memberi amaran kepada Jinping dalam satu panggilan video bulan lalu mengenai akibat dan kesan buruk sekiranya sokongan material dan bantuan ketenteraan diberikan kepada Rusia.Biden juga yakin China tahu jelas akan masa depan ekonomi negara itu yang terikat kepada Barat. -REUTERS


ECDC siasat 'coklat telur' mengandungi salmonella

BRUSSELS, 7 April- Pusat Pencegahan Penyakit dan Kawalan Eropah (ECDC) akan menyiasat puluhan laporan berkaitan 'coklat telur' yang didakwa mengandungi salmonella di sembilan negara di benua itu.Kumpulan Konfeksi Itali, Ferrero menarik balik coklat telur Kinder Surprise dan beberapa produk lain di pasaran Sepanyol semalam.Ini susulan tindakan Britain dan Ireland melakukan tindakan sama pada Isnin lalu.Salmonella merupakan bakteria patogen yang boleh menyebabkan penyakit bawaan makanan seperti demam, kekejangan perut dan cirit-birit.Ferrero berkata, tindakan itu dibuat sebagai langkah berjaga-jaga, dalam masa sama mengesahkan tiada produk coklat berkenaan mengandungi salmonella yang dipasarkan.

ECDC dalam kenyataannya berkata, penularan itu dikesan selepas berlaku peningkatan luar biasa membabitkan kemasukan kanak-kanak ke hospital dengan sesetengahnya mengalami gejala klinikal yang teruk seperti cirit-birit berdarah.Britain mencatatkan angka insiden paling tinggi dengan 63 kes mengikut laporan Selasa lalu.ECDC juga sedang menyiasat 134 kes yang disahkan atau disyaki salmonella bersama Penguasa Keselamatan Makanan Eropah (EFSA).Beberapa negara turut menarik balik produk coklat telur sempena perayaan Easter termasuk Belgium, Perancis, Jerman, Ireland, Luxembourg dan Britain. -REUTERS


Jerman kekal arahan kuarantin wajib pesakit COVID-19

BERLIN, 7 April - Jerman menarik balik cadangan untuk menamatkan kuarantin wajib ke atas individu yang didapati positif COVID-19.Menteri Kesihatannya, Karl Lauterbach mengakui cadangan menamatkan kuarantin wajib bermula 1 Mei yang dibuat sebelum ini adalah satu kesilapan."COVID-19 bukan sekadar selsema. Jadi pengasingan diri perlu diteruskan selepas dijangkiti selain patuh arahan dan mendapat pemeriksaan daripada pihak kesihatan," katanya dalam ciapan di Twitter.

Menurut peraturan sedia ada, individu dijangkiti COVID-19 perlu mengasingkan diri sekurang-kurangnya tujuh hari.Jika cadangan menamatkan kuarantin diteruskan, ia dikhuatiri menyebabkan rakyat berfikir pandemik telah tamat.Bilangan kes menurun di Jerman minggu lalu dan terbaharu 214,985 kes dicatat semalam.Kebanyakan kes hanya bergejala ringan dan hospital tidak mengalami kepadatan pesakit.Ini menyebabkan ekonomi terbesar Eropah melonggarkan sekatan beberapa minggu kebelakangan ini termasuk menarik balik arahan pemakaian pelitup separuh muka di kedai dan sekolah.Memandangkan cadangan wajib vaksinasi bagi individu lebih 18 tahun dijangka tidak mendapat sokongan majoriti di Parlimen, kerajaan sedang berunding mewajibkan vaksinasi kepada rakyat berusia lebih 60 tahun.Lauterbach optimis keputusan mengenainya akan dicapai esok.


Kes COVID-19 seluruh dunia catat penurunan - WHO

GENEVA, 7 April- Kes COVID-19 di seluruh dunia dilaporkan turun sejak dua minggu kebelakangan ini.Pertubuhan Kesihatan Sedunia (WHO) memaklumkan, situasi sama turut berlaku terhadap kes kematian yang berkurangan minggu lalu.Menurut laporan terkininya, WHO mendedahkan sembilan juta kes dilaporkan, penurunan 16 peratus, selain lebih 26,000 kes kematian baharu.Namun tindakan beberapa negara menghentikan ujian saringan COVID-19 menyebabkan penurunan statistik itu tidak dapat dipastikan kerana kebarangkalian kes positif yang tidak dapat dikesan.

Malah, WHO menjangka varian Omicron yang pertama kali dikesan di Britain Januari lalu, 10% lebih mudah merebak daripada varian sebelumnya.Untuk kepastian, lebih banyak kajian dan bukti mengenainya perlu diperoleh.Amaran turut diberi kepada semua negara agar tidak menamatkan arahan kawalan pandemik secara terburu-buru kerana varian COVID-19 dikhuatiri boleh merebak dengan mudah jika kawalan dilonggarkan.Susulan situasi itu juga, WHO melihat peningkatan kes di China menyaksikan negara itu melaksana ujian besar-besaran di seluruh Shanghai dengan meneruskan perintah berkurung. -AFP


Rusia cuba sembunyi bukti pembunuhan di Mariupol

KIEV, 7 April - Rusia didakwa menyekat akses kemanusiaan ke Mariupol kerana mahu menyembunyikan bukti pembunuhan ribuan orang di bandar terkepung itu, kata Presiden Ukraine, Volodymyr Zelensky."Sebab mengapa kita tidak boleh masuk ke Mariupol dengan kargo kemanusiaan adalah kerana mereka (Moscow) takut bahawa dunia akan melihat apa yang berlaku di sana."Saya fikir ia adalah satu tragedi, bukan berpuluh tetapi beribu-ribu orang yang telah terbunuh dan juga cedera," kata Zelensky kepada TV Haberturk Turki.Bagaimanapun Zelensky yakin, Rusia tidak akan berjaya menyembunyikan semua bukti."Mereka tidak akan dapat menyembunyikan perkara ini. Mustahil untuk berbuat demikian kerana melibatkan ribuan mayat dan mangsa yang cedera," katanya.

(Imej satelit Maxar menunjukkan kebakaran dan kerosakan bangunan di Mariupol/AFP)

Ditanya mengenai meneruskan rundingan damai dengan Rusia, beliau berkata "perkara itu perlu juga berlaku"."Saya fikir sukar untuk menghentikan perang ini tanpanya," kata Zelensky.Tetapi beliau menambah mempunyai masa yang sukar untuk meneruskan perbincangan dengan Moscow kerana "memahami dengan siapa mereka berurusan".-AFP


Pesakit COVID-19 berdepan risiko alami darah beku

PARIS, 7 April - Individu yang pernah dijangkiti COVID-19 mempunyai risiko yang lebih tinggi untuk mengalami darah beku yang serius sehingga enam bulan selepas dijangkiti, walaupun mengalami gejala ringan, menurut kajian terbaharu yang diterbitkan dalam jurnal perubatan BMJ.Kajian sebelum ini menunjukkan bahawa COVID-19 meningkatkan risiko darah beku, tetapi kajian terbaharu dalam jurnal perubatan BMJ menunjukkan berapa lama ancaman itu boleh berlarutan.Penyelidik membandingkan data daripada lebih 1 juta orang di Sweden yang dijangkiti COVID-19 mulai Februari 2020 hingga Mei 2021, dengan lebih 4 juta orang kumpulan mereka yang diuji negatif.Kajian mendapati bahawa individu yang menghidap COVID-19 mempunyai risiko embolisme pulmonari lebih tinggi, pembekuan darah yang menyekat arteri dalam paru-paru, sehingga enam bulan selepas mendapat jangkitan tersebut.Kajian itu juga mendapati pesakit COVID-19 berisiko tinggi mengalami pembekuan darah pada urat dalam biasanya di bahagian kaki sehingga tiga bulan selepas dijangkiti COVID-19.Berdasarkan kajian yang disesuaikan dengan pelbagai faktor, mereka mendapati peningkatan 33 kali ganda dalam risiko embolisme pulmonari bagi mereka yang mempunyai COVID-19, serta peningkatan lima kali ganda untuk trombosis urat dalam.

"Selain itu, orang yang mengalami gejala teruk COVID-19 dan gejala ringan juga berdepan dengan risiko tersebut", menurut kajian itu."Tetapi orang yang mengalami gejala ringan, yang tidak memerlukan kemasukan ke hospital juga berisiko mengalami emboli pulmonari dan trombosis urat dalam."Pembekuan adalah lebih tinggi semasa gelombang pertama pandemik berbanding selepas itu, menurut penyelidik adalah disebabkan oleh pengambilan vaksin dan rawatan yang lebih baik dari semasa ke semasa.Penyelidik berkata penemuan mereka mempunyai "implikasi dasar utama", menggesa lebih banyak rawatan lanjut untuk mencegah pembekuan darah daripada berkembang, terutamanya dalam kes berisiko yang tinggi.Mereka juga menekankan kepentingan pengambilan vaksinasi.Dalam editorial yang berkaitan, penyelidik dari Universiti Glasgow yang tidak terlibat dalam kajian itu berkata ia "memberi peringatan kepada kita tentang keperluan untuk terus berwaspada terhadap komplikasi yang dikaitkan dengan jangkitan SARS-CoV-2 yang ringan".- AFP


AS kumpul bukti jenayah perang di Bucha

(Anggota polis mengangkat beg mayat ke dalam kenderaan di bandar Bucha/AFP)

WASHINGTON, 7 April - Pembunuhan beramai-ramai penduduk awam Ukraine di bandar Bucha merupakan jenayah perang, tegas Presiden Amerika Syarikat, Joe Biden. Ketika berucap dalam majlis bersama kesatuan buruh, beliau turut menggambarkan keadaan ngeri dan tidak berperikemanusiaan di lokasi kejadian."Orang awam dibunuh dengan kejam dan mayat dibuang dalam kubur-kubur besar."Ada juga yang dibiarkan di jalan raya dengan sesetengahnya mempunyai kesan tembakan di kepala," katanya.

Biden membuat kenyataan itu ketika kemarahan global meningkat selepas gambar banyak mayat bergelimpangan di jalan-jalan di Bucha dan dibuang ke dalam kubur besar tersebar di seluruh dunia.Peguam Negara Amerika Syarikat, Merrick Garland berkata Jabatan Kehakiman sedang membantu usaha antarabangsa mengenal pasti serta mengumpul bukti bagi mengheret pihak yang melakukan kekejaman di Ukraine ke muka pengadilan."Kami berada di peringkat pengumpulan bukti dan itulah yang kami lakukan," kata Garland.-AFP


Perdana Menteri Britain tidak bersetuju atlet transgender bertanding dalam acara sukan wanita

(Boris Johnson menolak penyertaan golongan transgender dalam acara sukan wanita/GOOGLE)

LONDON, 6 April - Perdana Menteri Britain, Boris Johnson menolak penyertaan golongan transgender dalam acara sukan wanita.Beliau berkata, orang yang dilahirkan lelaki tidak seharusnya bertanding dalam acara sukan wanita."Saya tidak fikir lelaki biologi sepatutnya bertanding dalam acara sukan wanita. Dan mungkin itu perkara yang kontroversi untuk diperkatakan, tetapi saya melihatnya sesuati yang masuk akal."Dan saya juga berfikir bahawa wanita harus mempunyai ruang di hospital atau penjara atau bilik persalinan atau di mana sahaja yang didedikasikan untuk wanita," kata Johnson kepada pemberita di sini.

Campur tangan beliau dibuat selepas kerajaan minggu lalu terpaksa melakukan pusingan U yang memalukan, beberapa jam selepas laporan mengatakan ia merancang untuk membatalkan undang-undang mengharamkan "terapi penukaran gay".

Perdebatan di Britain mengenai hak transgender menjadi semakin sengit.Malahan ada pihak dalam kerajaan Johnson berpandangan ia harus diserahkan kepada badan sukan untuk memutuskan siapa yang akan bertanding.Namun dengan perpecahan dalam kedua-dua parti Buruh Konservatif dan pembangkang menjelang pilihan raya tempatan pada 5 Mei, Johnson melangkah lebih jauh dalam isu gender yang dipanggil "perang budaya" Britain.Hujung minggu lalu, pelumba basikal transgender Emily Bridges dihalang daripada bertanding dalam perlumbaan wanita di England selepas badan induk global sukan itu, UCI memutuskan bahawa dia tidak layak.Keputusan awal badan induk utama sukan itu di UK, British Cycling untuk membenarkan Bridges berlumba telah menimbulkan kontroversi besar, dengan ancaman boikot daripada pelumba wanita lain jika dia dibenarkan bertanding.Pengkritik berkata atlet trans mempunyai kelebihan yang tidak adil walaupun tahap testosteron telah diturunkan. -AFP


Putin dakwa Ukraine di sebalik provokasi 'kasar dan sinis' di Bucha

MOSCOW, 7 April - Presiden Rusia, Vladimir Putin menuduh pihak berkuasa Ukraine berada di belakang provokasi "kasar dan sinis" di bandar Bucha.Beliau menyatakannya dalam perbualan telefon dengan Perdana Menteri Hungary, Viktor Orban.

(Vladimir Putin menuduh Ukraine sebarkan provokasi terkait dugaan pembantaian di Kota Bucha saat berbicara dengan Perdana Menteri Hongaria/REUTERS)

“Putin memaklumkan mengenai situasi berhubung perbincangan antara wakil Rusia dengan wakil Ukraine dan juga memberikan penilaian berprinsip (beliau) terhadap provokasi kasar dan sinis rejim Kiev di bandar Bucha,” kata Kremlin.Presiden Ukraine, Volodymyr Zelensky menuduh tentera Rusia membunuh berpuluh-puluh orang awam di Bucha, selepas imej muncul pada hujung minggu, memaparkan mayat bergelimpangan di jalan-jalan berikutan pengunduran tentera Rusia.Kementerian Pertahanan Rusia mendakwa, pihak berkuasa Ukraine sedang menyediakan "provokasi serupa" di bandar Konotop dan Trostyanets di timur laut Ukraine dan bandar Borodyanka dan Katyuzhanka berhampiran ibu kota Ukraine, Kiev.Sementara itu jurucakap Kementerian Luar Rusia, Maria Zakharova berkata bahawa media Barat turut dipersalah atas apa yang berlaku di Bucha."Ya, saya menuduh media Barat. Pertama sekali saluran Amerika Syarikat, bukan sahaja menyebarkan maklumat palsu dan salah tetapi juga bersubahat dalam tindakan menghukum, kononnya tentera Rusia membunuh orang awam di Bucha," katanya kepada pemberita. -AFP


Pengawal keselamatan UK diekstradisi dari Jerman atas tuduhan menjadi pengintip Rusia

LONDON, 7 April - Seorang pengawal keselamatan Kedutaan Britain di Berlin diekstradisi dari Jerman untuk menghadapi tuduhan mengintip bagi pihak Rusia, kata pihak berkuasa United Kingdom (UK).Susulan penahanannya oleh polis Jerman pada Ogos, David Smith, 57, telah diterbangkan kembali ke Britain untuk menjawab sembilan pertuduhan bawah Akta Rahsia Rasmi.

(Smith bekerja sebagai pengawal keselamatan di kedutaan British di Berlin)

"Sembilan pertuduhan itu berkaitan dengan pengumpulan dan komunikasi maklumat yang berguna kepada negara Rusia," kata Polis Metropolitan London. Menurut pendakwa raya Jerman, Smith menerima jumlah wang tunai yang tidak ditentukan sebagai balasan untuk menyerah dokumen rasmi kepada wakil risikan Rusia.Penahanannya adalah hasil operasi bersama oleh polis British dengan polis Jerman.Smith dijangka hadir di mahkamah majistret London pada Khamis.Berikutan pencerobohan Rusia di Ukraine, beberapa anggota Kesatuan Eropah termasuk Jerman minggu ini mengusir lebih 200 diplomat dan kakitangan kedutaan Rusia. -AFP


Rusia bayar bon dalam mata wang rubel

MOSCOW, 7 April - Rusia kini terpaksa membuat pembayaran hutang bon asing berdenominasi dolar dalam mata wang rubel berikutan sekatan antarabangsa.Kementerian Kewangan Rusia menerusi kenyataan berkata, ia telah dipaksa membayar balik AS$649.2 juta kepada pemegang hutang asing dalam rubel selepas bank asing enggan melaksanakan arahan pembayaran.

"Sebuah bank koresponden asing enggan melaksanakan arahan untuk pembayaran hutang bagi dua bon Euro pada 4 April."Untuk memenuhi kewajipan hutang negara, Persekutuan Rusia terpaksa meminta institusi kewangan Rusia untuk membuat pembayaran yang diperlukan," menurut kenyataan itu.Amerika Syarikat mulai Isnin lepas menghalang Rusia daripada membuat pembayaran hutang menggunakan dana yang disimpan di bank-bank Amerika.Terdahulu, agensi-agensi penarafan telah menurunkan taraf kredit Rusia."Jika Rusia cuba memindahkan bayaran dalam rubel melalui prosedur pembayaran khas untuk bon yang tidak mempunyai klausa pembayaran balik rubel, ini merupakan perbuatan ingkar pembayaran hutang," kata Timbalan Ketua Ekonomis di Institut Kewangan Antarabangsa, Elina Ribakova.Kuasa Barat telah mengenakan pelbagai sekatan ekonomi dan kewangan sejak Rusia melancar operasi yang dinamakannya operasi khas ketenteraan di Ukraine pada 24 Februari. -AFP


Bilangan spesies labah-labah meningkat kepada 50,000

GENEVA, 7 April - Kini terdapat 50,000 spesies labah-labah berbeza yang diketahui merayap di Bumi, dan mungkin terdapat 50,000 lagi yang belum ditemukan manusia.Menurut laporan The World Spider Catalog (WSC), labah-labah ke-50,000 yang didaftarkan ialah Guriurius minuano, yang tergolong dalam keluarga labah-labah melompat Salticidae.

(Spesies labah-labah ke 50,000 yang dikenali Guriurius minuano)

Labah-labah itu memburu mangsanya pada pokok renek dan pokok di selatan Brazil, Uruguay, dan sekitar Buenos Aires.Penerangan saintifik pertama labah-labah adalah pada tahun 1757 dan sementara ia telah mengambil masa 265 tahun untuk mencapai 50,000, kadar penemuan semakin meningkat."Kami menganggarkan bahawa masih terdapat kira-kira 50,000 lagi spesies labah-labah di luar sana untuk ditemukan," kata penerbit WSC.Katalog labah-labah tersedia secara percuma di laman web Natural History Museum of Bern."Labah-labah adalah pemangsa paling penting dalam habitat daratan Bumi, dan kepentingan ekologi mereka tidak boleh dipandang remeh."Mengambil kira-kira 400 juta hingga 800 juta tan serangga setiap tahun, mereka adalah pengawal selia yang paling penting bagi populasi serangga. Oleh itu, mereka juga mempunyai kepentingan asas kepada manusia," kata muzium itu.-AFP


Zelensky mahu sekatan lebih ketat dikenakan terhadap Rusia

KIEV, 7 April - Presiden Ukraine Volodymyr Zelensky pada Rabu mengkritik ‘ketidakpastian’ Eropah dalam mengenakan sekatan terhadap Rusia dan mahu sekatan lebih ketat dikenakan terhadap Moscow.Beliau mendakwa Rusia menyasarkan sektor pertanian Ukraine dan menjadikan kelaparan sebagai senjata."Depoh simpanan bahan bakar baharu kami telah diserang Rusia. Mereka juga telah menyekat semua pelabuhan kita termasuk kargo pertanian untuk dieksport," kata Zelensky ketika berucap di Parlimen Ireland, lapor Agensi Anadolu.

Ukraine adalah pengeksport utama bahan makanan seperti gandum, jagung dan minyak bunga matahari.Menurutnya, Ukraine adalah antara negara pembekal makanan terkemuka di dunia dan banyak negara akan mengalami kekurangan makanan yang boleh menyebabkan berjuta-juta orang kelaparan, terutamanya di Afrika Utara.Rusia juga telah memusnahkan infrastruktur Ukraine dan "sengaja" mencetuskan kenaikan harga makanan.Sehubungan itu, Zelensky menggesa agar sekatan lebih ketat dikenakan terhadap Rusia.Konflik Rusia-Ukraine yang bermula pada 24 Februari telah menimbulkan kemarahan antarabangsa, dengan negara-negara Barat dan sekutu mereka melaksanakan sekatan kewangan terhadap Moscow.


6 cedera bom tangan dilemparkan dalam masjid di Afghanistan

KABUL, 6 April - Enam orang cedera dalam letupan bom tangan di sebuah masjid di ibu negara Afghanistan pada Rabu, kata pegawai polis.Insiden berlaku beberapa minit selepas jemaah menunaikan solat fardu zuhur pada bulan suci Ramadan.Serangan terhadap sasaran awam telah berkurangan sejak Taliban merampas kuasa pada Ogos tahun lalu.

(Masjid Pul-e-Khisti di tengah ibu kota Afghanistan pada tahun lalu/FOTO AFP)

Jemaah, Mohammed Yasin berkata kepada AFP, letupan berlaku apabila mereka telah selesai solat dan sedang menuju keluar dari masjid berkenaan.Jurucakap polis Kabul, Khalid Zadran berkata, sebutir bom tangan dilemparkan ke dalam masjid Pul-e-Khisti dan menahan seorang suspek di tempat kejadian. - AFP


Perang Ukraine: Presiden Zelensky cabar PBB segera bertindak atau bubar

(Anggota keselamatan meninjau sebuah sekolah yang musnah di Kramatorsk, wilayah Donbas pada 5 April 2022/AFP)

KIEV, 6 April- Presiden Ukraine, Volodymyr Zelensky mencabar Pertubuhan Bangsa Bersatu (PBB) supaya “bertindak segera” atau “bubar sahaja”, ketika menyampaikan ucapan kepada badan dunia itu.

Zelensky turut memainkan rakaman memaparkan mayat yang mengerikan termasuk kanak-kanak mendakwa adalah mangsa kekejaman Rusia.

Pemimpin Ukraine itu menyifatkan tindakan Rusia di Bucha dan bandar-bandar lain di Ukraine sebagai ‘pengganas’ merujuk militan Daesh.

Justeru, Zelensky menggesa Majlis Keselamatan PBB segera mengusir Rusia supaya keputusan menceroboh dan melancarkan perang terhadap Ukraine yang diputuskan Rusia sendiri - dapat dihalang.

Sementara itu, Menteri Luar Rusia Sergei Lavrov menafikan dakwaan kekejaman itu. Menurut Lavrov penemuan mayat di Bucha adalah "provokasi" bertujuan untuk menggagalkan rundingan antara Moscow dan Kiev.

“Timbul persoalan: Apakah tujuan provokasi terang-terangan yang tidak benar ini? Kita seolah-olah diminta untuk mempercayai alasan itu bagi menggagalkan rundingan semasa," kata Lavrov dalam mesej video yang disiarkan di televisyen Rusia.

Mengenai proses pemindahan penduduk dari kawasan berisiko di Ukraine, Duta Besar Rusia untuk PBB, Vassily Nebenzia berkata lebih 600,000 penduduk telah dipindahkan dalam tempoh sepanjang konflik, menafikan dakwaan Kiev tentang pengusiran penduduk secara besar-besaran.

“Dan kita tidak bercakap mengenai sebarang paksaan atau penculikan, seperti pihak Barat nyatakan, tetapi (pemindahan) secara sukarela oleh penduduk sendiri, jelasnya Nebenzia kepada Majlis Keselamatan PBB.

(Duta Besar Rusia untuk PBB, Vasily Nebenzya ketika PersidanganMajlis Keselamantan PBB pada 5 April 2022/AFP)

Dalam perkembangan sama, Ketua Pertubuhan Perjanjian Atlantik Utara (NATO), Jens Stoltenberg berkata selepas pengunduran sebahagian besar tentera dari utara Ukraine, Moscow mengalihkan tumpuan untuk menawan keseluruhan wilayah Donbas di timur Ukraine bertujuan mewujudkan koridor untuk menakluki Crimea.

Setiausaha Agung PBB bagi Hal Ehwal Politik dan Pembangunan Keamanan, Rosemary DiCarlo pula memberitahu kepada Majlis Keselamatan PBB berhubung dakwaan yang "boleh dipercayai" bahawa Rusia telah menggunakan senjata baharu yang dilarang sebanyak 12 kali di kawasan berpenduduk di Ukraine.

Berhubung sekatan, Britain telah membekukan aset berkaitan Presiden Rusia, Vladimir Putin  bernilai kira-kira AS$350 bilion, kata Setiausaha Luar Britain, Liz Truss ketika melawat Warsaw.

Katanya, tindakan itu bermakna "lebih 60 peratus daripada AS$604 bilion rizab mata wang asing" kini "tidak tersedia" untuk kerajaan Rusia.

Selain itu, Amerika Syarikat (AS) juga telah menyekat Moscow daripada membuat bayaran hutang menggunakan dana di bank-bank AS, menyebabkan Rusia gagal membayar hutangnya.

“Rusia mesti memilih antara menghabiskan baki rizab dollar yang ada atau mendapatkan pendapatan baharu," kata jurucakap Perbendaharaan AS kepada AFP.

Hari ini, AS, G7 dan Kesatuan Eropah (EU) dijangka mengenakan sekatan terhadap semua pelaburan di Rusia, sekatan baharu selepas pencerobohan tentera Rusia di Ukraine.

EU bercadang untuk mengenakan larangan import arang batu dan kemasukan kapal Rusia ke pelabuhan Eropah.

“Rusia telah melancarkan perang yang disifatkan amat kejam, juga terhadap penduduk awam Ukraine. Kita perlu mengekalkan tekanan yang kuat semasa tempoh kritikal ini," kata Presiden Suruhanjaya Eropah, Ursula von der Leyen.

Putin dalam reaksi balasnya berkata, Moscow akan memantau secara teliti tentang eksport makanan ke negara “musuh”.

Beliau merujuk isu “kekurangan bekalan makanan global” dan mahu negaranya berhati-hati dalam mengeksport barangan ke negara yang jelas memusuhi Rusia.

Sementara itu, Twitter akan memperkenalkan langkah baharu untuk akaun kerajaan Rusia bagi mengurangkan kesan propaganda rasmi daripada pihak kerajaan Rusia.

Moscow telah mengehadkan akses Twitter dan telah menyekat Facebook dan Instagram.

Di Mariupol, kerajaan Rusia berkata, tentera telah menembak jatuh dua helikopter kerana cuba memindahkan pemimpin batalion Azov dari Mariupol yang telah dikepung.

Selain itu, cadangan supaya tentera Ukraine meletakkan senjata seterusnya meninggalkan bandar itu (Mariupol) menggunakan laluan yang dipersetujui" ke wilayah bawah kawalan Kiev, juga telah diketengahkan.

Namun Ukraine "tidak mengendahkan" cadangan itu. -AFP


Cyprus desak haramkan terapi transgender

NICOSIA, 6 April- Penggubal undang-undang dan aktivis di Cyprus mendesak untuk mengkategorikan terapi transgender sebagai jenayah yang menyebabkan ahli komuniti LGBTQ di pulau itu trauma melalui amalan "abad pertengahan" seperti eksorsisme.Tinjauan baru-baru ini oleh kumpulan aktivis Accept-LGBTI Cyprus sekitar 100 orang mendedahkan skop amalan tercela secara meluas yang mendakwa boleh mengubah orientasi seksual atau identiti jantina yang masih dijalankan di pulau Mediterranean.“Seorang mangsa dipaksa oleh paderi untuk berlutut di hadapan patung Jesus dan memohon maaf kerana telah melakukan dosa,” kata Stefanos Evangelides, seorang peguam dan ahli Accept."Seorang lagi dipaksa oleh pakar endokrinologi untuk mengambil testosteron (hormon seks lelaki), kerana doktor mengatakan dia terlalu 'perempuan'."Dan seorang lagi diusir oleh seorang paderi, tambah Evangelides, sambil menyatakan beberapa orang telah cuba membunuh diri berikutan terapi tersebut.Gereja Ortodoks Cyprus mempunyai pengaruh yang besar di pulau itu, selepas menyertai EU pada tahun 2004.Homoseksualiti telah diterima pada tahun 1998, dengan membentuk kesatuan sivil sesama jantina namun, perkahwinan gay dilarang."Perlindungan hak komuniti LGBT" hanya mula muncul sekitar sedekad selepas apabila Accept ditubuhkan, kata ahli psikologi Margarita Kapsou, ahli pengasas organisasi itu.Laporan aktivis itu telah mencetuskan bantahan dan mendorong perbincangan di dalam parlimen mengenai keperluan undang-undang untuk mengharamkan amalan tersebut.

(Seorang ahli lelaki komuniti LGBTQ+ Cyprus duduk di sepanjang jalan di bandar lama ibu kota Nicosia/AFP)


Greece: Wad COVID-19 terbakar, seorang maut

THESSALONIKI, 6 April - Seorang maut dan tiga lagi cedera parah dalam sebuah letupan di wad COVID-19 di salah sebuah hospital utama Greece pada Rabu.

Pengarah unit rawatan rapi hospital Papanikolaou, Nikos Kapravelos memberitahu AFP berkata, selain seorang terbunuh, seorang pesakit melecur teruk manakala dua lagi cedera parah akibat terhidu asap kebakaran."Kedengaran bunyi letupan yang sangat kuat dan semua orang melompat keluar...kami tidak pernah melihat perkara seperti ini berlaku sebelum ini," kata seorang kakitangan di hospital Papanikolaou di bandar utara daerah itu.Menurut siasatan, seorang pesakit menyalakan rokok di wad berkenaan sehingga menyebabkan letupan melalui bekalan oksigennya.

Menurut anggota bomba, pihaknya menemui seorang mayat di tingkat dua.

Sementara itu, rakaman televisyen juga merakamkan dua tingkap turut pecah di bahagian belakang bangunan selain asap kelihatan berkepul-kepul di luar bangunan hospital tersebut.Seorang doktor yang menyaksikan kejadian tersebut melihat seorang lelaki terbakar manakala seorang pesakit cuba membantu mangsa.Dalam kejadian itu, hampir 40 pesakit terpaksa dipindahkan ke tempat yang selamat.Sebanyak 30 anggota bomba dan 11 jentera dikerahkan ke tempat kejadian untuk memadam dan mengawal kebakaran itu. - AFP


AS umum bantuan baharu AS$100 juta untuk sistem ketenteraan Ukraine

(Setiausaha Negara Amerika Syarikat, Antony Blinken/AFP)

WASHINGTON, 6 April- Amerika Syarikat umum akan menyalurkan bantuan tambahan untuk sistem ketenteraan Ukraine, bernilai AS$100 juta.

“Berdasarkan kelulusan presiden, saya telah membenarkan pengeluaran segera bantuan keselamatan bernilai AS$100 juta bagi memenuhi keperluan mendesak Ukraine dalam aspek sistem antiperisai tambahan,” kata Setiausaha Negara Amerika Syarikat, Antony Blinken dalam satu kenyataan.

Tambahnya, “dunia terkejut dengan kekejaman dilakukan tentera Rusia di Bucha dan seluruh Ukraine.”

Jurucakap Pentagon, John Kirby dalam kenyataan berasingan menyebut, pembiayaan tambahan akan digunakan untuk keperluan tambahan sistem peluru berpandu Javelin.

(Peluru berpandu Javelin digunakan tentera Ukraine/AFP)

Sistem peluru berpandu pelancar di bahu itu yang digunakan tentera Ukraine setakat ini dilihat amat berkesan dalam menangkis serangan tentera Rusia.

Pada 1 April lalu, Pentagon telah mengumumkan bantuan ketenteraan bernilai AS$300 juta.

Jelas Kirby, pengumuman terbaru itu menjadikan nilai keseluruhan bantuan untuk Ukraine kepada "lebih daripada AS$1.7 bilion sejak operasi tentera Rusia bermula pada 24 Februari," dan lebih daripada AS$2.4 bilion sejak pentadbiran Presiden AS, Joe Biden. –AFP


Twitter uji ciri baharu butang sunting untuk langganan berbayar

SAN FRANCISCO, 6 April- Media sosial, Twitter umum akan memulakan ujian butang sunting (edit button) untuk perkhidmatan langganan berbayar bulanan.

Keupayaan untuk mengubah suai tweet selepas memadamkannya telah menjadi ciri yang sudah lama diinginkan pengguna di platform media sosial itu.

Ujian ciri suntingan itu akan bermula dalam beberapa bulan akan datang untuk perkhidmatan Twitter Blue, nama yang dipilih oleh ahli Lembaga Pengarah baharu Twitter Elon Musk menerusi undian secara dalam talian.

Menerusi tweet, Musk bertanya sama ada pengguna mahu butang sunting di Twitter. Hampir 4.4 juta undian diperoleh, kira-kira 73% undian menyatakan “ya”.

“Sekarang semua orang menyatakan.. ya, kami telah mengusahakan ciri suntingan itu sejak tahun lepas, tulis Twitter dalam akaun komunikasi firma itu.

“Tidak, kami tidak mendapatkan idea daripada tinjauan pendapat," tambahnya.

(Elon Musk, Ahli Lembaga Pengarah baharu Twitter/AFP)

Firma internet berpangkalan di San Francisco itu berkata, ujian ciri baharu akan bermula beberapa bulan akan datang bagi mengetahui maklum balas perkhidmatan selain pasaran.

Twitter kini dalam persiapan memperkenalkan pelan langganan berbayar, dipanggil Twitter Blue.

Menerusi perkhidmatan baharu itu, beberapa ciri tambahan bakal diperkenalkan, sekali gus membolehkan firma itu menjana pendapatan melalui pengguna tegar Twitter.

Langganan perkhidmatan baharu itu memerlukan pengguna membayar AS$3 atau kira-kira RM12.66 sebulan.

Blue boleh dimuat turun menerusi aplikasi Apple atau Android di Australia, Kanada, New Zealand dan Amerika Syarikat, menurut firma tersebut. -AFP


Zelensky gesa PBB bertindak segera

KIEV, 6 April - Ukraine menggesa Pertubuhan Bangsa-Bangsa Bersatu (PBB) bertindak segera terhadap Rusia.Malah Presiden Ukraine, Volodymyr Zelensky secara lantang mencabar badan dunia itu ditutup, jika tiada sebarang tindakan diambil terhadap Moscow.

Zelensky membuat gesaan itu pada sesi pidato khas berhubung konflik Rusia-Ukraine.

Beliau menyifatkan, tindakan tentera penceroboh terhadap orang awam di Bucha dan bandar-bandar lain adalah satu keganasan.Seruan kepada 15 negara anggota Majlis Keselamatan itu katanya, bertujuan memastikan keamanan dan keselamatan antarabangsa.-AFP


Perintah berkurung di Lima tamat

LIMA, 6 April- Presiden Peru, Pedro Castillo pada hari Selasa mengumumkan penamatan perintah berkurung di ibu negara Lima bertujuan untuk membendung bantahan terhadap kenaikan harga bahan api berikutan perbincangan krisis dengan Kongres."Kami menghapuskan perintah berkurung ini berkuat kuasa serta-merta. Kami menyeru rakyat Peru supaya bertenang," kata pemimpin berhaluan kiri itu, bersama presiden Kongres Maria del Carmen Alva.Polis dan tentera membuat rondaan di jalan raya yang sebahagian besarnya kosong di ibu negara pada awal Selasa selepas Castillo mengumumkan perintah berkurung sejurus sebelum tengah malam Isnin untuk Lima dan bandar pelabuhan berdekatan, Callao.Ia dijangka berlangsung sehingga tengah malam pada hari Selasa ketika pihak berkuasa cuba menyekat bantahan terhadap kenaikan harga bahan api dan tol di tengah-tengah kesukaran ekonomi yang semakin meningkat.Namun, berita mengenai penamatan perintah berkurung disambut dengan sorakan oleh ratusan penunjuk perasaan di luar Kongres dan di bahagian lain di ibu negara, kata wartawan AFP.Kedai dan sekolah ditutup dan perkhidmatan bas kebanyakannya digantung tetapi ramai pekerja, di hotel atau hospital misalnya, tidak mengendahkan penutupan itu, sekali gus mengundang kritikan meluas di media sosial.Tindakan itu mengejutkan ramai pihak di Lima, memandangkan protes paling ganas sejak kebelakangan ini berlaku jauh dari ibu negara.Ramai yang tiada pilihan selain menaiki teksi atau berjalan kaki ke tempat kerja.Sesetengah pelancong mengalami kesukaran mencari makanan, dengan restoran dan pasar raya ditutup, tetapi penerbangan domestik dan antarabangsa diteruskan seperti biasa dari lapangan terbang Jorge Chavez, kata syarikat konsesinya.Penduduk di beberapa kawasan kejiranan Lima memukul periuk dan kuali di tingkap mereka sebagai protes terhadap penutupan pada tengah hari.-AFP


IHP Korea Selatan pada Mac naik pada kadar paling pantas

SEOUL, 6 April - Indeks Harga Pengguna Korea Selatan pada Mac naik pada kadar paling pantas dalam tempoh lebih sedekad.

Keadaan itu didorong peningkatan kos tenaga susulan pencerobohan tentera Rusia ke atas Ukraine.

Ia sekali gus meningkatkan lagi jangkaan Bank of Korea akan menaikkan lagi kadar faedah pada mesyuaratnya akan datang bagi mengawal peningkatan harga.Data Statistik Korea menunjukkan, Indeks Harga Pengguna negara itu melonjak 4.1 peratus atas tahun, iaitu yang terpantas sejak Disember 2011.IHP tersebut dijangka boleh meningkat lagi.-AFP


Menteri baharu Sri Lanka angkat sumpah, beberapa nama lain akan diumum

COLOMBO, 5 April - Empat menteri baharu Sri Lanka mengangkat sumpah di hadapan Presiden Gotabaya Rajapaksa pada Isnin.Menurut Pejabat Presiden, mereka terdiri Menteri Kewangan, Menteri Luar, Menteri Pendidikan dan Menteri Lebuhraya.Sementara itu, banyak lagi nama dijangka diumum dalam masa terdekat bagi menganggotai barisan kabinet baharu jika parti pembangkang bersetuju membentuk kerajaan campuran.Bantahan meletus di Sri Lanka sejak beberapa hari lepas yang mendesak kerajaan mengambil langkah segera menyelesaikan krisis ekonomi, isu bekalan elektrik dan kekurangan bahan api.Berikutan itu, pada Ahad menteri kabinet sebelum ini melepaskan jawatan.Pada Isnin, Presiden Rajapaksa mempelawa semua parti politik menyertai kerajaan campuran bagi mencari penyelesaian kepada krisis berkenaan.

(Ratusan individu mengepung pejabat Presiden dan Perdana Menteri di Colombo)

Dalam perkembangan berkaitan, pembangkang Sri Lanka menolak pelawaan Presiden Gotabaya Rajapaksa untuk menyertai kerajaan perpaduan.Malah menyifatkannya sebagai tidak masuk akal sebaliknya menuntut Rajapaksa meletak jawatan kerana isu kekurangan makanan, bahan api dan ubat-ubatan yang semakin meruncing.Cadangan Rajapaksa itu dibangkitkan ketika tentera cuba menghentikan banyak demonstrasi yang diakui kerajaan sebagai krisis ekonomi terburuk sejak merdeka pada 1948.Polis melepaskan gas pemedih mata dan meriam air untuk menyuraikan ribuan penunjuk perasaan yang cuba menyerbu kediaman Perdana Menteri.Manakala ratusan individu mengepung pejabat Presiden dan Perdana Menteri di Colombo selama berjam-jam semalam yang dihalang polis bersenjata.Pagi semalam, presiden meminta pembangkang bersama mencari penyelesaian krisis selepas peletakan jawatan hampir semua menteri kabinet.Menurut penganalisis politik, tawaran kerajaan perpaduan tidak cukup untuk menangani krisis ekonomi atau memulihkan keyakinan terhadap pentadbiran Rajapaksa.Kekurangan mata wang asing yang kritikal menyebabkan Sri Lanka bergelut melunaskan hutang asingnya yang mencecah AS$51 bilion dan diburukkan lagi dengan krisis COVID-19. - AFP


AS mahu Rusia disingkirkan daripada Majlis Hak Asasi Manusia

BUCHA, 5 April - Amerika Syarikat (AS) berusaha untuk mendapatkan undian dalam Perhimpunan Agung Pertubuhan Bangsa Bersatu (PBB) bagi menyingkirkan Rusia daripada Majlis Hak Asasi Manusia.Tindakan itu berikutan video dan gambar yang memaparkan kekejaman dilakukan tentera Rusia.Penasihat Keselamatan Amerika Syarikat Jake Sullivan mendakwa, kekejaman yang dilakukan Rusia di kawasan yang dahulu didudukinya di Ukraine adalah "jenayah perang."Beliau bagaimanapun menambah, keadaan belum meningkat ketahap pembunuhan beramai-ramai.Beliau memberi amaran konflik tersebut mungkin berlarutan dan kerusi Majlis keselamatan tidak harus dijadikan alat propaganda.

Sekurang-kurangnya 410 mayat orang awam ditemukan di bandar Bucha dekat Kiev dua hari lalu.

(410 mayat orang awam ditemukan di bandar Bucha)

Timbalan Datuk Bandar Bucha Taras Shapravskyi, berkata mayat tersebut ditemukan selepas tentera Russia berundur dari bandar itu lewat minggu lalu. Imej satelit menunjukkan mayat-mayat mangsa bergelimpangan dalam sebuah parit besar yang digali berhampiran sebuah gereja dengan kesan tembakan di belakang kepala dan tangan terikat. Ukraine mendesak organisasi antarabangsa menghantar pakar mereka bagi mengumpul bukti jenayah perang.Terdahulu Presiden Amerika Syarikat, Joe Biden menggesa Presiden Vladimir Putin dipertanggungjawabkan dan dikenakan tindakan atas jenayah perang yang didakwa keterlaluan. Moscow sebaliknya menafikan bertanggungjawab di atas kejadian itu dan meminta Majlis Keselamatan PBB bersidang membincangkan apa yang dianggapnya "provokasi pihak radikal Ukraine" di sini. - AFP


Bandar Kramatorsk dibedil, Rusia alih sasaran serangan di timur Ukraine

(Seorang lelaki mengendong kanak-kanak ketika tiba bersama keluarga lain untuk menaiki kereta api di stesen pusat Kramatorsk setelah melarikan diri dari bandar timur Kramatorsk pada 4 April 2022/AFP)

KRAMATORSK, 5 April- Serangan udara di Kramatorsk bandar timur di Ukraine menjadi sasaran terbaharu tentera Rusia selepas Moscow menyatakan mereka telah mengalihkan sasaran ke timur negara itu.

Sejak serangan tentera Rusia di Ukraine bulan lalu, sebahagian besar Kramatorsk tidak terjejas berbanding bandar berhampiran termasuk penempatan terbesar Ukraine, Kharkiv.

Wartawan AFP yang berada di bandar tersebut memaklumkan, satu serangan udara berlaku pada 3.00 pagi waktu tempatan memusnahkan sekolah yang terletak berhampiran balai polis di pusat bandar.

Serangan itu menyebabkan kawah besar kira-kira 10 meter lebar terbentuk berhampiran bangunan sekolah yang musnah dan banyak tingkap bangunan pecah.

Setakat ini, belum ada pengesahan rasmi tentang jumlah kematian atau mangsa yang cedera.

Namun penduduk berhampiran lokasi serangan berkata sekolah berkenaan kosong dan tidak ada mangsa yang cedera akibat serangan tersebut.

(Antara bangunan yang musnah di Kramatorsk, wilayah Donbas pada 3 April 2022/AFP)

Pihak berkuasa Ukraine baru-bari ini memberi amaran tentang jangkaan pertempuran di timur Ukraine semakin buruk selepas Moscow memanggil tentera dari sekitar ibu negara Kiev bagi memberi tumpuan kepada ‘pembebasan’ wilyah timur Donbas.

Ribuan penduduk Kramatorsk yang jumlah keseluruhan sebelum perang dianggarkan sebanyak 150,000 telah melarikan diri ke barat ketika operasi tentera Rusia di bahagian lain.

Seorang pegawai berkata, pada pagi Selasa pemindahan keluar penduduk menggunakan kereta api dihentikan sementara bagi membolehkan penilaian landasan di luar dari kawasan bandar itu dilakukan.

Ketika awal pencerobohan tentera Rusia, beberapa serangan peluru berpandu mengenai Kramatorsk termasuk serangan yang menyasarkan lapangan terbang. –AFP


Amaran ke-2, Korea Utara boleh hapuskan tentera Korea Selatan - Adik Jong-un

(Pemimpin Utama Korea Utara, Kim Jong-un/AFP)

SEOUL, 5 April- Korea Utara sedia menggunakan senjata nuklear untuk “menghapuskan” tentera Korea Selatan sekiranya Seoul melancarkan serangan awal, kata adik kepada pemimpin utama paling berkuasa Kim Jong-un.

Kim Yo Jong mengeluarkan amaran kali ke-2 itu dalam tempoh tiga hari selepas reaksi yang dibuat Menteri Pertahanan Korea Selatan, Suh Wook minggu lalu.

Perkembangan terbaru itu berlaku selepas Pyongyang menyambung semula ujian senjata nuklear pada tahun ini termasuk yang terbaharu ujian peluru berpandu balistik antara benua jarak penuh pertama pada bulan lepas, selepas kali terakhir diuji pada 2017.

Jumaat lalu, Suh berkata “tentera Korea Selatan memiliki peluru berpandu dengan keupayaan mengenai mana-mana sasaran di Korea Utara dengan pantas dan tepat,” disifatkan ugutan yang dibuat secara terang-terangan.

(Ahli Suruhanjaya Hal Ehwal Negara Korea Utara Kim Yo Jongjuga adik kepada Kim Jong-un/REUTERS)

Kim Yo Jong dalam reaksinya berkata ia “satu kesilapan sangat besar” bagi Suh yang “gila” membincangkan serangan awal terhadap negara kuasa nuklear, menurut laporan Agensi Berita Pusat Korea (KCNA).

"Jika Korea Selatan memilih konfrontasi ketenteraan dengan kami, pasukan tempur nuklear kami perlu menjalankan tugas mereka," kata Kim Yo Jong, selaku penasihat dasar utama di Pyongyang.

Katanya, “misi utama” pasukan nuklear bertindak sebagai penghalang, tetapi jika konflik bersenjata tercetus, senjata itu (nuklear) akan digunakan untuk menghapuskan angkatan tentera musuh.

Akibat "serangan mengerikan" itu, tentera Korea Selatan akan berdepan nasib amat malang, musnah dan hancur hampir secara total,” tambahnya.

"Kami tidak menganggap (mereka) sebagai saingan untuk angkatan tentera kami," katanya, merujuk tentera Korea Selatan. -AFP


AS undi Rusia disingkirkan daripada Majlis Hak Asisi Manusia

WASHINGTON, 5 April- Amerika Syarikat akan mendapatkan undian dalam Perhimpunan Agung Pertubuhan Bangsa-Bangsa Bersatu (PBB) untuk menyingkirkan Rusia daripada Majlis Hak Asasi Manusia. Perkara itu diumumkan jurucakap Jabatan Negara Ned Price, susulan video dan gambar yang didakwa menunjukkan kekejaman dilakukan tentera Rusia.Tegasnya, PBB tidak boleh membiarkan negara anggota mencacatkan setiap prinsip yang dipegang.Malah negara anggota tidak sepatutnya menggunakan kerusi dalam majlis itu sebagai alat propaganda.

Ahli majlis boleh disingkir jika mendapat undian dua pertiga dalam Perhimpunan Agung jika sesebuah negara didapati terlibat dalam penderaan kasar dan sistemik.Ketua pendakwa raya Ukraine memaklumkan, sekurang-kurangnya 410 mayat orang awam ditemukan di bandar Bucha, Ahad lalu.Rusia bagaimanapun menafikan tenteranya terlibat dalam pembunuhan orang awam ketika berundur dari bandar tersebut.Ukraine menggesa organisasi antarabangsa menghantar pakar ke negara itu secepat mungkin bagi mengumpul bukti jenayah perang. -AFP


Biden gesa 'perbicaraan jenayah perang' susulan pembunuhan di Bucha

WASHINGTON, 5 April- Joe Biden menggesa 'perbicaraan jenayah perang' berhubung pembunuhan di Bucha, Ukraine.Kekejaman terhadap orang awam ini wajar dibicarakan termasuk mahu lebih banyak sekatan dikenakan ke atas Rusia.Presiden Amerika ini menggelar Presiden Vladimir Putin sebagai "penjenayah perang" dan pembunuhan itu sebagai "jenayah perang".Desakan agar tuduhan jenayah perang terhadap Rusia semakin memuncak setelah penemuan lebih 400 mayat orang awam yang disifatkan sebagai pembunuhan terancang sekali gus menyebabkan kemarahan global.

(Presiden Amerika Syarikat, Joe Biden /AFP)

Ukraine menuduh tentera Rusia melakukan pembunuhan beramai-ramai di kawasan itu.Bagaimanapun, Kementerian Pertahanan Rusia menafikan dakwaan berkenaan.Kementerian Pertahanan Rusia menyifatkan rakaman dan gambar yang memaparkan mayat bergelimpangan di Bucha, merupakan satu lagi provokasi dilakukan oleh kerajaan Ukraine.Kementerian Pertahanan menegaskan tiada mana-mana penduduk mengalami tindakan kekerasan daripada tentera Rusia di Bucha. -AFP


Jerman tidak wajibkan perintah kuarantin COVID-19 bermula 1 Mei

BERLIN, 5 April- Perintah kuarantin bagi individu yang dijangkiti COVID-19 di Jerman tidak akan diwajibkan bermula 1 Mei depan.Perkara ini disahkan Menteri Kesihatan Jerman Karl Lauterbach yang memaklumkan isoladi kendiri amat disyorkan namun dilakukan secara sukarela.Selain itu, peraturan semasa tetap berkuat kuasa namun bukan untuk jangka masa panjang.Bagaimapun pengecualian diberi kepada pekerja institusi perubatan yang perlu terus mengasingkan diri selama lima hari jika mereka dijangkiti virus tersebut.

(Menteri Kesihatan Jerman, Karl Lauterbach /AFP)

Jerman mencatatkan jangkitan yang masih tinggi namun kebanyakan kes yang dilaporkan hanya bergejala ringan dan fasiliti hospital tidak mengalami masalah.Kesannya, ekonomi terbesar Eropah kini melonggarkan sekatan COVID-19 termasuk menarik balik arahan pemakaian pelitup separuh muka di kedai atau sekolah.Manakala perintah kerajaan Canselor Olaf Scholz yang mewajibkan vaksinasi juga sudah dihentikan secara berperingkat. Ia susulan cadangan mewajibkan vaksinasi ke atas individu lebih 18 tahun dijangka tidak mendapat sokongan majoriti di Parlimen.Justeru, jawatankuasa kerajaan memutuskan vaksinasi hanya wajib untuk rakyat berusia lebih 50 tahun. -AFP


Pembangkang Sri Lanka tolak tawaran bentuk kerajaan perpaduan

COLOMBO, 5 April- Pembangkang Sri Lanka menolak tawaran berkongsi kuasa oleh Presiden Gotabaya Rajapaksa bagi membentuk kerajaan perpaduan dan menyifatkan tawaran itu sebagai “karut”.

Pembangkang sebaliknya menuntut beliau meletak jawatan disebabkan krisis semasa sehingga menyebabkan kekurangan makanan, bahan api dan perubatan yang semakin serius.

Rajapaksa membuat tawaran itu ketika tentera berusaha menyuraikan protes yang semakin memuncak atas sebab krisis ekonomi terburuk di Sri Lanka sejak kemerdekaan dari penjajahan Britain pada 1948.

Ketika penunjuk perasaaan menyerbu kediaman peribadi Perdana Menteri Sri Lanka yang juga abang presiden, polis melepaskan gas pemedih mata dan meriam air bagi menyuraikan kumpulan tersebut.

Perdana Menteri Sri Lanka adalah ketua puak politik -- di Tangalle, lokasi yang pernah menjadi kubu kuat sokongan kepada Rajapaksa di bahagian selatan negara itu.

(Protes kenaikan harga minyak dan kekurangan bekalan termasuk barangan perlu di Colombo pada 4 April 2022/AFP)

Pada Isnin, ratusan lelaki dan wanita mengepung pejabat presiden dan perdana menteri di Colombo selama beberapa jam ketika sekumpulan polis berusaha mengawal keadaan.

Terdahulu, presiden meminta wakil pembangkang di parlimen untuk “turut serta dalam usaha mencari penyelesaian kepada krisis negara," selepas peletakan jawatan hampir ke semua menteri kabinet pada lewat Ahad malam bagi membuka jalan ke arah pembentukan kabinet baharu.

Bagaimanapun, permintaan itu segera ditolak pembangkang.

“Kami tidak akan menyertai kerajaan ini,” kata Eran Wickramaratne daripada parti pembangkang utama Samagi Jana Balawegaya (SJB). "keluarga Rajapaksa mesti berundur," tambahnya.

“Dia benar-benar gila kerana berfikir bahawa ahli parlimen pembangkang akan menyokong kerajaan yang semakin goyah," kata ahli parlimen Anura Dissanayake dari Barisan Pembebasan Rakyat (JVP) berhaluan kiri di sini. -AFP


Zelensky buat penampilan mengejut di Anugerah Grammy ke-64

LAS VEGAS, 5 April- Presiden Ukraine, Volodymyr Zelensky, membuat penampilan mengejut dalam satu rakaman video di Anugerah Grammy ke-64.Zelensky meminta sokongan bagi negaranya dan merayu agar artis terkemuka industri menyebarkan kesedaran mengenai peperangan menerusi muzik.Zelensky membuat kenyataan mengenai krisis yang sedang berlaku di negaranya sebelum persembahan penyanyi John Legend.Dalam ucapan ringkasnya Zelensky menyatakan pemuzik negaranya menyanyi untuk mangsa yang cedera di hospital."Warga Ukraine mempertahankan kebebasan mereka untuk hidup, untuk mencintai, dan untuk menyanyi," katanya.

(Zelensky buat penampilan mengejut di pentas Anugerah Grammy ke-64)

Kemunculan Zelensky pada malam acara muzik terbesar di Amerika Syarikat itu dibuat ketika kemarahan dunia terhadap tuduhan jenayah perang Rusia di Ukraine memuncak.Beliau secara langsung menyalahkan pemimpin di Moscow atas penyeksaan dan pembunuhan orang awam di Ukraine. -AFP


Shanghai pertahan dasar pisahkan kanak-kanak positif COVID-19

SHANGHAI, 5 April- Pegawai kesihatan Shanghai mempertahankan dasar kerajaan memisahkan bayi dan kanak-kanak kecil yang disahkan positif COVID-19 daripada ibu bapa mereka.Pegawai Suruhanjaya Kesihatan Perbandaran Shanghai, Wu Qianyu berkata, kanak-kanak yang didapati positif berumur kurang daripada tujuh tahun, akan menerima rawatan di pusat kesihatan awam."Bagi kanak-kanak lebih berusia atau remaja, kami mengasingkan mereka di kawasan kuarantin berpusat," katanya.Dasar kerajaan itu bagaimanapun membangkitkan kemarahan penjaga dan ibu bapa yang meluahkan rasa tidak puas hati mereka di media sosial.Kira-kira 25 juta penduduk Shanghai kini masih berada bawah pelaksanaan perintah kawalan pergerakan.Kawalan ketat China mewajibkan sesiapa yang didapati positif, walaupun tidak bergejala atau mempunyai jangkitan ringan, perlu diasingkan daripada individu yang tidak dijangkiti.Sementara itu, video bayi dan kanak-kanak di wad milik kerajaan mula tersebar secara meluas, bagaimanapun kesahihannya masih belum dipastikan.

(Bandar Shanghai lengang susulan perintah kawalan pergerakan/AFP)

Kekecewaan juga semakin memuncak di Shanghai, apabila 9,000 kes baharu dicatatkan selain menjadi pusat penularan di China.Sebelum ini, kerajaan berjanji tidak akan melaksanakan perintah berkurung di seluruh bandar, sebaliknya hanya menyasarkan kluster dengan penutupan setempat bagi daerah atau kawasan tertentu.Bagaimanapun, selepas berdepan peningkatan kes sejak beberapa minggu lalu, kerajaan membuat pengakuan bahawa strategi mereka menangani wabak itu tidak berkesan.Strategi sifar Covid China mendapat tekanan yang melampau apabila virus itu melanda seluruh negara selain turut berdepan penularan wabak lain.Sehingga Mac lalu, China berjaya mengurangkan jumlah kes harian kepada dua atau tiga angka dengan pelaksanaan perintah sekatan, ujian saringan secara besar-besaran dan sekatan perjalanan.Semalam, jangkitan di seluruh negara melebihi 13,000 kes selama dua hari berturut-turut, dengan jumlah jangkitan harian mencecah angka yang tinggi sejak pertengahan Februari 2020. - AFP


Parlimen pakistan bubar, jawatan Imran Khan digugurkan

NEW DELHI, 5 April- Imran Khan telah digugurkan daripada jawatan Perdana Menteri selepas pembubaran Parlimen pada Ahad, selari dengan perlembagaan negara, menurut Kabinet.

Bagaimanapun, Presiden Pakistan, Arif Alvi berkata, Khan akan kekal memegang jawatan itu sehingga perdana menteri sementara dilantik, lapor Sputnik.

"Imran Ahmad Khan Niazi, akan terus menjadi Perdana Menteri sehingga pelantikan Perdana Menteri sementara di bawah Perkara 224 A(4) Perlembagaan Republik Islam Pakistan," menurut ciapan Alvi di Twitter pada Ahad.

Alvi membubarkan parlimen Pakistan selepas mendapat nasihat Khan.

Khan memberi cadangan itu sejurus selepas timbalan speaker dewan negara menolak usul undi tidak percaya terhadapnya yang disifatkan sebagai bertentangan dengan perlembagaan.

Keputusan itu menimbulkan kemarahan parti pembangkang, sambil berkata mereka akan merayu keputusan itu di mahkamah. -AFP


16 maut, lapan hingga 10 orang hilang akibat hujan lebat

RIO DE JANEIRO, 5 April- Sekurang-kurangnya 16 terkorban manakala lapan hingga 10 orang lagi hilang dalam kejadian hujan lebat.

Ia turut menyebabkan tanah runtuh di jalan raya antara bandar Rio De Janeiro dan bandar Angra Dos Reis, salah satu kawasan paling teruk terjejas.

Susulan kejadian itu, Datuk Bandar Angra Dos Reis memutuskan untuk menutup loji kuasa nuklear Angra kerana pasukan penyelamat tempatan tidak dapat menjamin operasi selamat di loji berkenaan.

Beliau turut meminta Kementerian Infrastruktur Brazil mengambil tindakan segera bagi memastikan keselamatan loji nuklear itu terjamin.

(Hujan lebat sehingga menyebabkan tanah runtuh / Foto AFP)

Sejak 31 Mac lalu, hujan lebat melanda bahagian selatan negeri tersebut.

Angra Dos Reis telah menerima 655 mililiter hujan dalam tempoh 48 jam lalu, jumlah tertinggi pernah direkodkan di bandar itu.

Menurut Perkhidmatan Cuaca Brazil, lebih banyak hujan dijangka berlaku di Rio De Jenairo dalam tempoh beberapa hari akan datang.

Sehubungan itu, pihak berkuasa telah mengeluarkan amaran hujan lebat dan banjir. - AFP


Demi negara, Presiden Sri Lanka tawar pembangkang kongsi kuasa

(Protes di Colombo pada 4 April 2022 menuntut presiden meletak jawatan/AFP)

COLOMBO, 4 April- Presiden Sri Lanka, Gotabaya Rajapaksa membuat tawaran kepada parti pembangkang untuk berkongsi kuasa selepas protes memuncak di seluruh negara menuntut pentadbiran Rajapaksa meletak jawatan.

Protes tercetus dan semakin serius susulan kekurangan bekalan makanan, bahan api dan ubat-ubatan yang semakin serius.

Gotabaya telah mengarahkan pasukan keselamatan yang lengkap bersenjata berusaha menyuraikan bantahan terhadap apa yang kerajaan sendiri akui sebagai kekurangan barang keperluan yang paling serius sejak kemerdekaan dari Britain pada 1948.

“Presiden menjemput semua parti politik di parlimen agar menerima jawatan kabinet dan menyertai usaha untuk mencari penyelesaian terhadap krisis nasional,” kata kenyataan pejabat Rajapaksa.

Presiden turut menekankan bahawa penyelesaian kepada krisis yang semakin meruncing itu harus ditemui “dalam rangka kerja demokrasi”, memandangkan ratusan penduduk menyertai bantahan sama ada di bandar, pekan dan kampung.

Pelawaan itu dikeluarkan selepas 26 menteri kabinet – setiap anggota kecuali Rajapaksa dan abangnya Perdana Menteri Mahinda Rajapaksa -- menyerahkan surat peletakan jawatan semasa mesyuarat lewat malam pada Ahad.

Gabenor bank pusat Ajith Cabraal antara yang menyertai senarai panjang peletakan jawatan beramai-ramai  pada hari ini.

Tindakan itu membuka jalan kepada ahli politik pemerintah untuk memperkukuh kedudukan.

Pasaran bursa saham telah dihentikan beberapa saat selepas dagangan dibuka berikutan harga jatuh merudum lebih daripada nilai ambang lima peratus yang diperlukan pemberhentian pasaran bursa secara automatik.

(Gambar pada 9 Ogos 2020, Presiden Gotabaya Rajapaksa (kanan) bersama Mahinda Rajapaksa (kiri)/AFP)

Negara kepulauan Asia Selatan itu berdepan masalah kekurangan makanan dan bahan api yang belum pernah berlaku sebelum ini ditambah rekod inflasi serius yang setakat ini masih belum menunjukkan tanda-tanda positif ke arah pemulihan ekonomi.

Bagaimanapun, kerajaan telah mengumumkan untuk mendapatkan dana bantuan dari Tabung Kewangan Antarabangsa, namun setakat ini perbincangan masih belum bermula.

Pasukan keselamatan (tentera dan polis) telah dikerah dalam keadaan berjaga-jaga apabila arahan perintah berkurung 36 jam tamat pada waktu subuh hari ini.

Pihak keselamatan turut menerima amaran daripada laporan risikan bahawa lebih banyak kekacauan atau bantahan akan berlaku, kata seorang pegawai keselamatan tertinggi. -AFP


Polis Israel cemari Ramadan, serang penduduk Palestin selepas Tarawih

BAITULMAQDIS, 5 April- Kesucian Ramadan dicemari dengan keganasan polis Israel yang menggunakan bom pemedih mata dan bom tangan terhadap penduduk yang berkumpul di Pintu Damsyik selepas solat tarawih.

Dalam pertempuran itu, 12 penduduk Palestin cedera manakala 10 lagi ditangkap.

Polis Israel mendakwa, penduduk Palestin ditahan kerana merusuh dan menyerang pegawainya hingga menyebabkan seorang anggota polis cedera akibat dibaling botol ke arah muka.

Pihak Bulan Sabit Merah Palestin menyatakan sekurang-kurangnya 11 orang cedera dalam pertempuran itu.

(Polis Israel menyerang penduduk Palestin selepas solat tarawih / Foto AFP)

Pada Ahad, Menteri Luar Israel, Yair Lapid melawat lokasi dan bertemu pasukan polis yang mengawal lokasi tersebut.

Sebelum itu, Perdana Menteri Israel, Naftali Bennett turut bertemu dengan Ketua Perkhidmatan Keselamatan Dalaman, Shin Bet dan Komander Tentera Tebing Barat susulan operasi Israel berhampiran Jenin Sabtu lalu.

Tiga pejuang Palestin terbunuh dalam pertempuran senjata dengan pasukan khas Israel itu.

Sejumlah 11 orang terbunuh dalam serangan di Israel sejak 22 Mac, termasuk beberapa serangan yang dikaitkan dengan kumpulan militan Daesh.

Dalam tempoh sama, lapan rakyat Palestin terbunuh termasuk dua penyerang dalam serangan anti-Israel dan enam orang yang dikatakan oleh Israel telah melakukan serangan atau akan melakukannya.

Ramadan tahun lalu, pertempuran berlaku antara tentera Israel dan Palestin di perkarangan Masjid Al-Aqsa timur Baitulmaqdis, menyebabkan konflik dahsyat 11 hari antara Israel dan Hamas di Semenanjung Gaza.- AFP


Selepas 11 tahun dibadai tsunami, Sekolah Rendah Kadonowaki dibuka semula

MIYAGI, 4 April -  Tanggal 11 Mac 2011 lalu, Sekolah Rendah Kadonowaki yang terletak di kawasan Ishinomaki, dilanda tsunami setinggi tujuh meter yang mencecah siling tingkat satu sekolah itu.

Lebih tragis, gempa bumi kuat satu jam sebelum itu, ditambah keganasan gelombang tsunami menyebabkan sebahagian besar struktur konkrit bangunan tiga tingkat di Wilayah Miyagi itu rosak teruk serta musnah dalam kebakaran.

Mujur para guru dan murid di premis berkenaan telah menyelamatkan diri lebih awal ke bukit di belakang sekolah.

Kini selepas 11 tahun, Sekolah Rendah Kadonowaki kembali dibuka dan beroperasi sebagai Pusat Peringatan Bencana sebagai bukti kejadian dahsyat yang menimpa di wilayah tersebut.

Pihak kerajaan tempatan memutuskan untuk merobohkan sebahagian bangunan dan mengekalkan selebihnya dengan mengambil kira perasaan penduduk yang tidak mahu mengingati bencana yang mengorbankan ramai orang di sekitar sekolah itu.

Keadaan pejabat guru dan bilik darjah yang musnah dapat diperhatikan dari laluan pejalan kaki yang disediakan di luar struktur dengan pelawat tidak boleh memasuki bangunan sekolah.

Rakaman temu bual dengan pelajar, guru, pegawai sekolah dan penduduk setempat dari kejadian berkenaan turut disediakan, selain model, grafik dan poster yang memperincikan bencana di lokasi itu.

Pusat Peringatan Bencana tersebut dibuka dari Selasa hingga Ahad, dan pada Isnin yang jatuh pada hari kesebelas setiap bulan. – AVN/NHK


Pemimpin Hong Kong umum bersara, mahu tumpu kepada keluarga

(Penduduk di pasar Hong Kong pada 31 Mac 2022/AFP)

HONG KONG, 4 April- Pemimpin Hong Kong, Carrie Lam mengumumkan bahawa dia tidak akan bertanding untuk penggal pentadbiran seterusnya menjelang pemilihan pimpinan baharu bulan depan.

“Saya akan menyudahkan tempoh lima tahun sebagai Ketua Eksekutif pada 30 Jun dan secara rasmi menamatkan kerjaya saya dalam kerajaan selama 42 tahun,” kata Lam kepada pemberita.

Jelasnya, pemimpin China “memahami dan menghormati,” pilihan tidak akan bertanding untuk penggal seterusnya; menambah bahawa beliau telah memaklumkan Beijing tentang hasratnya itu pada Mac 2021.

Kata Lam, “keinginan peribadi dan aspirasi itu sepenuhnya dibuat berdasarkan pertimbangan saya dan keluarga.”

“Saya meletakkan keluarga sebagai keutamaan dan mereka merasakan masa untuk saya kembali,” katanya.

Pemimpin birokrat, Lam menjadi wanita pertama Hong Kong yang dilantik sebagai pemimpin utama hab kewangan itu pada 2017 selepas diundi oleh jawatankuasa kecil pro-Beijing yang berkuasa memilih jawatan itu.

(Ketua Eksekutif Hong Kong dalam sidang media hari ini/AFP)

Semasa pimpinan Lam selama lima tahun, pentadbirannya dilanda kontroversi apabila Beijing mempertingkatkan kawalan susulan protes demokrasi atau antikerajaan secara besar-besar serta langkah sekatan ketat akibat pandemik COVID-19 sehingga mengasingkan Hong Kong dengan dunia luar.

Ketika ini, rakyat Hong Kong belum ada bayangan jelas tentang siapa yang akan dilantik menjadi pemimpin seterusnya.

Jawatan ketua eksekutif bukan dipilih secara undian popular; salah satu daripada tuntutan utama kumpulan protes yang sudah berjaya diatasi meskipun memakan masa agak lama.

Sebaliknya jawatan itu dipilih menerusi undian 1,500 orang dalam jawatankuasa pro-Beijing.

Pemilihan baharu, pemimpin Hong Kong sepatutnya dibuat pada 8 Mei ini, namun setakat ini tiada calon yang mempunyai prospek tinggi dan realistik secara terbuka menyatakan sedia bertanding.

Bagaimanapun media tempatan melaporkan pemimpin nombor dua Hong Kong, John Lee, yang mempunyai latar belakang dalam perkhidmatan keselamatan, dilaporkan calon yang bakal bersaing.

Menurut Lam, setakat pagi ini, dia belum menerima sebarang peletakan jawatan daripada menterinya, langkah yang perlu dilakukan oleh semua anggota kabinet termasuk Lee, sebelum bertanding. –AFP


PM Hungary, Orban menang selesa, kekal untuk penggal ke-4

(Penduduk menanti keputusan pilihan raya pada malam 3 April 2022 di Budapest/AFP)

BUDAPEST, 4 April- Keputusan rasmi pilihan raya umum Hungary pada Ahad menyaksikan parti Fidesz pimpinan nasionalis Perdana Menteri, Viktor Orban menang selesa untuk penggal ke-4.

Malah parti nasionalis itu meraih majoriti lebih besar berbanding tinjauan awal, selepas kempen dibayangi konflik di negara jiran Ukraine akibat pencerobohan tentera Rusia.

Ketika berucap dihadapan penyokongnya, Orban berkata “kita telah meraih kemenangan besar – kemenangan yang boleh dilihat dari ‘bulan’ dan pastinya dari Brussels.”

Pemimpin berusia 58 tahun itu yang menjadi ketua kerajaan paling lama di Kesatuan Eropah, berdepan cabaran besar daripada pakatan enam parti pembangkang yang sudah lama berusaha menolak revolusi "tidak liberal" parti Fidesz pimpinan Orban yang sudah berkuasa selama 12 tahun berturut-turut.

Menurut pihak berkuasa pilihan raya, selepas 94% kertas undi dikira, Fidesz sudah memperoleh 53% sokongan berbanding hanya 35% di pihak pembangkang, keputusan yang menunjukkan parti Orban mengekalkan majoriti dua pertiga sokongan diperlukan dalam parlimen.

Peter Marki-Zay, 49, wakil konservatif yang mengetuai pimpinan parti pembangkang mengakui kekalahan itu, lewat petang Ahad.

(Perdana Menteri Hungary, Viktor Orban ketika berucap pada hari pengundian 3 April 2022/AFP)

“Saya tidak akan menyembunyikan kesedihan dan kekecewaan,” jelasnya kepada penyokong sambil menegaskan parti Fidesz telah menjalankan kempen "kebencian dan pembohongan."

Pilihan raya semalam menyaksikan buat pertama kali lebih 200 pemerhati antarabangsa dan ahli EU memantau proses pilihan raya, selain ribuan sukarelawan tempatan dari ke dua-dua kem (pembangkang dan kerajaan).

Pihak berkusa pilihan raya melaporkan peratusan keluar mengundi mencecah 68.69%, hampir menyamai rekod pada pilihan raya 2018.

Pilihan raya kali ini juga menyaksikan parti sayap kanan, Mi Hazank melepasi jangkaan dan akan membuat penampilan sulung di parlimen selepas mendapat sokongan minimum lima peratus. -AFP


Rakyat Singapura bantah perlaksanaan hukuman mati

SINGAPURA, 4 April - Ratusan penunjuk perasaan mengadakan perhimpunan membantah susulan kebimbangan terhadap perlaksanaan hukuman mati di Singapura.

Ini setelah negara itu melaksanakan hukuman berkenaan pertama kali pada 2019, ke atas seorang pesalah jenayah penyeludupan dadah.

Ia melibatkan kes Abdul Kahar Othman, 68, yang dijatuhkan hukuman gantung atas kesalahan itu pada Rabu, sebelum dirayu pelbagai pihak termasuk Pertubuhan Bangsa-Bangsa Bersatu (PBB) dan kumpulan hak asasi manusia.

Dalam pada itu, seorang rakyat Malaysia juga bakal berdepan hukuman sama yang disabit kesalahan menyeludup dadah jenis heroin, selepas gagal dalam rayuannya minggu lalu.

Malah, beberapa rayuan banduan akhir berkaitan kes dadah baru-baru ini ditolak mahkamah Singapura.

(Antara peserta perhimpunan yang membawa sepanduk membantah hukuman mati di Speakers' Corner, Singapura. -Foto AFP)

Kira-kira 400 peserta menyertai perhimpunan berkenaan bertempat di 'Speaker's Corner', satu-satunya lokasi dibenarkan mengadakan bantahan tanpa memerlukan kebenaran.

Perserta perhimpunan dilihat membawa sepanduk tertulis 'hukuman berat tidak menjamin keselamatan kami' dan "jangan membunuh atas nama kami', selain melaungkan slogan membantah hukuman mati.

Protes seumpamanya adalah tindakan luar biasa yang jarang berlaku di Singapura yang sering dikritik kerana menyekat kebebasan awam. -AFP


Kematian orang awam di Bucha disifatkan pembunuhan terancang

KIEV, 4 Mac- Kes pembunuhan orang awam di bandar Bucha berhampiran ibu negara Ukraine disifatkan sebagai pembunuhan terancang.

Demikian menurut Menteri Luar, Dmytto Kuleba selepas menyaksikan pengunduran tentera Rusia dari kawasan berkenaan.

Menerusi ciapan di Twitter, Kuleba memberitahu Rusia cuba menghapuskan lebih ramai rakyat Ukraine sekali gus beliau mendesak agar sekatan daripada G7 dapat disegerakan.

Dalam perkembangan sama, Penasihat Presiden Ukraine, Mykhaylo Podolyak, juga menganggap wilayah Kyib bagaikan neraka pada abad ke-21.

"Mayat lelaki dan wanita dibunuh dengan tangan mereka terikat. Jenayah paling teruk ketika zaman Nazi sudah kembali ke Eropah.

"Ini sengaja dilakukan oleh Rusia, sekatan terhadap sumber tenaga dan penutupan pelabuhan perlu dilaksanakan. Hentikan pembunuhan," katanya menerusi ciapan di Twitter.

(Mangsa pembunuhan akibat konflik Ukraine-Rusia - Foto AFP)

Di Bucha, mayat lebih 300 orang awam ditemui dalam kubur besar selepas pengunduran tentera Rusia.

Bahkan petugas media mengesahkan mereka melihat sekurang-kurangnya 20 mayat di jalanan antaranya dengan tangan terikat kain putih, di samping pasport Ukraine ditemui bersebelahan mayat terbabit.

Ketua Kesatuan Eropah (EU), Charles Michel, merayu supaya sekatan dikenakan terhadap Moscow selain mengecam tindakan kejam dilakukan tentera Rusia. -AFP


Krisis ekonomi di Sri Lanka, keluarga Rajapaksa letak jawatan

COLOMBO, 4 April- Presiden Sri Lanka, Gotabaya Rajapaksa telah meletak jawatan, kata Menteri Pendidikan Dinesh Gunawardena kepada pemberita.

Ia juga melibatkan 26 menteri kabinet lain dalam suatu mesyuarat yang diadakan lewat malam tadi.

"Ke semua menteri menyerahkan surat peletakan jawatan mereka supaya Presiden boleh membentuk satu kabinet baharu," kata Gunawardena.

Tambahnya, keputusan itu dibuat selepas membincangkan krisis ekonomi yang semakin membimbangkan.

Tiga lagi ahli keluarga Rajapaksa turut bertindak meletak jawatan yang memegang portfolio utama dalam kabinet kerajaan Sri Lanka iaitu, Basil Rajapaksa sebagai Menteri Kewangan, Chamal Rajapaksa yang merupakan Menteri Pertanian serta Namal Rajapaksa, Menteri Sukan.

Ketegangan itu timbul ketika Sri Lanka dilanda krisis ekonomi yang teruk seperti bekalan keperluan terjejas dan kenaikan harga barang dalam kemerosotan paling menyakitkan sejak kemerdekaan 1948.

Selain orang ramai menuntut agar keluarga Rajapaksa disingkirkan daripada pemerintahan negara itu, yang kembali mempimpin negara berkenaan pada 2019. -AFP


Enam terbunuh dalam insiden tembakan di Scramento

SAN FRANCISCO, 4 April- Sekurang-kurangnya enam terbunuh dan sembilan lagi cedera dalam satu kejadian tembakan di ibu negara California, Sacramento, awal pagi tadi.Polis Sacremento, menerusi kenyataan dalam Twitter, berkata anggotanya menemui sekurang-kurangnya 15 mangsa tembakan termasuk enam yang sudah meninggal dunia.Terdahulu , sekitar pukul 4.00 pagi waktu tempatan, polis mengeluarkan amaran kepada orang ramai supaya menjauhi lokasi berlaku tembakan yang masih lagi berbahaya dan di penuhi anggota polis.Satu video memaparkan sekumpulan orang bergelut di jalanan mula berlari selepas kedengaran bunyi tembakan di kawasan pinggir bandar yang menempatkan banyak bar dan restoran.Ini adalah kejadian tembakan terbaharu di Amerika Syarikat yang merekodkan kematian akibat senjata api mencecah 40 ribu kes setahun termasuk kes bunuh diri. -AFP